Eñvorennoù eus ar vuhezioù a-ziaraok | Daskor\nEñvorennoù eus ar vuhezioù a-ziaraok\nDindan an dervenn drouizel\nErwan Berthou (1861-1933)\nParis, Heugel, 1931\nAlc’hwez kevrin ar vuhez\nOberiantezh an danvezenn\nDivinadell ar Sphinx\nHervez an Driadennoù, unan eus gwalennoù, pe reuzioù1 kelc’h Abred ez eo Ankoun, hogen Ankoun a zo ivez unan eus troioù Doue evit ober d’an den trec’hiñ war an Droug ha war Gwastadur (pennabeg an distrujidigezh) en un dec’hel dirake da Gelc’h ar Gwenved. Evel-se ’ta an den ne vir ket ar c’houn eus e vuhezioù a-ziaraok. N’ez eo nemet p’arru e kelc’h ar Gwenved ez eo daskoret dezhañ e goun klok, rak hep se n’ez eus ket a wenvidigezh.\nKoulskoude piv n’en deus ket miret un eñvor teñval eus un dra bennak tremenet ’lec’h all e-maez e vuhez a-vremañ ?\nErnest Hello, den fur breizhad, e-unan diouzh e « Zanevelloù dibaot » a studi un degouezh dic’hiz a ziskiantegezh2. Ar baron X… a zo heuilhet dalc’hmat gant spes ul liver lazhet gantañ, hervez e gred. Hello a laka unan bennak eus ar re a gomz en e zanevell da lavarout ez eus drouklazhoù speredel ha dre-se, emezañ, e sav kemmeskadur3 e spered an den klañv, betek ober dezhañ krediñ ez eo eñ e-unan en deus graet an torfed, e gwirionez.\nMe a gred, kentoc’h, ez eus amañ un eñvorenn eus ur vuhez a-ziaraok. Piv, c’hoazh ur wech, n’en deus ket bet, ha ne vefe nemet keit ha padelezh ul luc’hedenn, ur gweladur diouzh un darvoud heñvel ouzh un darvoud all benna arruet hiriv, ha koulskoude an darvoud-hont n’ez eo ket bet trement e-pad e vuhez a-vremañ.\nSkouer : bezañ ez eus ur ouiziegezh bennak a behini n’ez eus c’hoazh nemet nebeut a anaoudegezh en hon amzer-ni (n’ez eus ket pell c’hoazh ne ouezemp nemet nebeut a dra diwar-benn an tredan). Arruet a zo bet ganin-me lenn un disklêriadenn bennak nevez c’hraet, ha pehini n’halle ket bezañ graet a-raok : ac’hanta, me a oa diarvar da vezañ bet anaoudegezh « gwechall » eus an dra disklêriet.\nDaoust hag eñ n’en deus ket aze un arouez eus an anaoudegezh am eus bet war an douar-mañ, pe war un douar all, eus ur ouiziegezh ankouezet ganin « bremañ » [?] Alies, ha kalz amzer a-raok ne oe meneg eus an nijerezed, me am eus nijet evel un evn, en em huñvreoù.\nKaeroc’h : er bloavezh 1890, pa oan o chom e kêr an Havre, me a welas, en un huñvre, un nijerez vras o tont dre an aer, ’us d’ar mor, ha kalz a dud enni. Arru a-us da’m fenn – ’us da liorzh Mari Kristin – an nijerez a gouezhas a-zers4 em c’hichen. D’ar mare-se ne oa c’hoazh meneg ebet diouzh an nijerezed.\nNebeut a goun a chom er spered diouzh pezh en deus graet, pe gwelet, en ur vuhez all, e kelc’h Abred, hogen ur skeudenn bennak a c’hall chom, marteze, hag ar skeudenn-se a ya bemdez da get, tamm-ha-tamm.\nAn Ankoun a oa sellet gant an Drouized kozh evel unan diouzh tri reuz kentañ Abred (sellit an driadenn 18 ; sellit ivez an 21).\n(1) reuz : calamité\n(2) diskiantegezh : folie\n(3) kemmeskadur : troubles\n(4) a-zers : à pic\nBook traversal links for Eñvorennoù eus ar vuhezioù a-ziaraok\n‹ Divinadell ar Sphinx


1 Jakez, servijer Doue hag an Aotrou Jezuz-Krist, d'an daouzek meuriad a zo stlabezet: Salud!\nTemptadurioù hag amprouennoù\n2 Va breudeur, sellit evel ul levenez vras ouzh an temptadurioù a bep seurt en em gav ganeoc'h,\n3 o c'houzout penaos amprouenn ho feiz a laka ar basianted da sevel ennoc'h.\n4 Ha ra zeuio ar basianted da gas hec'h oberenn da benn, evit ma viot peurvat ha peurc'hraet hep netra o vankout deoc'h.\n5 Ma vank furnez da unan bennak ac'hanoc'h, ra c'houlenno anezhi digant Doue a ro d'an holl gant largentez hep rebech, hag e vo roet dezhañ.\n6 Met ra c'houlenno gant feiz, hep douetiñ, rak an hini a zouet a zo heñvel ouzh houl ar mor a zo keflusket gant an avel ha taolet amañ hag ahont.\n7 Un hevelep den ne zle ket gortoz resev un dra bennak digant an Aotrou,\n8 daouhanteret eo e ene ha kildro eo en e holl hentoù.\n9 Ra gavo gloar ar breur a stad izel pa vez uhelaet,\n10 met an hini pinvidik pa vez izelaet, rak tremen a raio evel bleuñv ar geot.\n11 Kerkent hag eo savet an heol gwrezus, eo disec'het ar geot, eo kouezhet o bleuñv, hag eo kollet kaerder o neuz. Evel-se e weñvo ar pinvidig en e hentoù.\n12 Eürus an den a c'houzañv an temptadur, rak goude bezañ bet amprouet, e resevo ar gurunenn a vuhez en deus prometet an Aotrou d'ar re a gar anezhañ.\n13 Pa vez temptet, arabat da zen lavarout: Doue eo a dempt ac'hanon. Rak Doue ne c'hell ket bezañ temptet gant an droug, hag e-unan ne dempt den.\n14 Met pep hini a zo temptet pa'z eo tennet hag hoalet gant e wallyoul e-unan.\n15 Hag ar wallyoul, p'he deus koñsevet, a c'han ar pec'hed. Hag ar pec'hed, pa'z eo kaset da benn, a c'han ar marv.\n16 Va breudeur karet-mat, na vezit ket touellet,\n17 pep gras dispar ha pep donezon peurvat a zeu eus an nec'h hag a ziskenn eus Tad ar sklêrijenn, na vez ennañ kemmadur ebet na skeud a cheñchamant.\n18 Hor c'hrouet en deus hervez e volontez gant komz ar wirionez, evit ma vefemp evel ar c'hentañ frouezh eus e grouadurien.\nBezit oberourien ar gomz\n19 Evel-se va breudeur karet-mat, ra vo pep den buan da selaou, gorrek da gomz, ha gorrek da gounnariñ,\n20 rak kounnar an den ne beurc'hra ket reizhder Doue.\n21 Setu perak distaolit pep loustoni ha pep direizh o tont eus an drougiezh, ha degemerit gant douster ar gomz a zo bet plantet ennoc'h hag a c'hell saveteiñ hoc'h eneoù.\n22 Bezit oberourien eus ar gomz, ha na vezit ket selaouerien hepken oc'h en em douellañ hoc'h-unan.\n23 Rak mard eo unan bennak ur selaouer eus ar gomz ha nann un oberour, eo heñvel ouzh un den a sell ouzh e zremm naturel en ur melezour;\n24 en em sellout a ra, hag ez a kuit oc'h ankounac'haat kerkent penaos e oa.\n25 Met an hini en devo sellet gant evezh ouzh al lezenn beurvat a frankiz, hag en devo kendalc'het hep bezañ ur selaouer ankounac'haus, met ur sevener eus an oberennoù, hennezh a vo eürus er pezh en devo graet.\n26 Mar soñj unan bennak ac'hanoc'h bezañ relijius ha ne vestroni ket e deod met touellañ a ra e galon, relijion an den-se a zo didalvez.\n27 Ar relijion glan ha dinamm dirak Doue hon Tad, eo gweladenniñ an emzivaded hag an intañvezed en o glac'har, hag en em virout pur diouzh saotroù ar bed.\nArabat ober van ouzh diavaezioù an dud\n1 Va breudeur, ra vo ar feiz hoc'h eus en hon Aotrou glorius Jezuz-Krist diuntuek e-keñver diavaezioù an dud.\n2 Rak mar deu en ho podadeg un den gant ur walenn aour ha dilhad kaer, ha mar deu ivez e-barzh ur paour gant dilhad dister,\n3 hag o sellout ouzh an hini a zoug an dilhad kaer, e lavarit dezhañ: Azez amañ en ul lec'h mat, hag e lavarit d'ar paour: En em zalc'h aze ez sav, pe: Azez amañ e traoñ skabell va zreid,\n4 ha ne rit ket van ouzh diavaezioù an dud e-touez ac'hanoc'h, ha n'oc’h ket deuet da vezañ barnerien gant soñjezonoù fall?\n5 Selaouit, va breudeur karet-mat, ha Doue n'en deus ket dibabet ar re baour eus ar bed-mañ, pinvidik er feiz, hag heritourien ar rouantelezh en deus prometet d'ar re a gar anezhañ?\n6 C'hwi er c'hontrol, disprizañ a rit ar paour! N'eo ket ar re binvidik ar re a wask ac'hanoc'h hag a stlej ac'hanoc'h dirak al lezioù-barn?\n7 N'int ket ar re a vallozhont an anv kaer a zo bet galvet warnoc'h?\n8 Mar peurc'hrit al lezenn roueel hervez ar Skritur: Karout a ri da nesañ eveldout da-unan, e rit mat,\n9 met mar grit van ouzh diavaezioù an dud, e rit ur pec'hed, o vezañ tamallet gant al lezenn da vezañ torrerien anezhi.\n10 Rak piv bennak en devo miret an holl lezenn, mar deu da bec'hiñ en ur poent hepken, a vez kablus e-keñver an holl.\n11 Rak an hini en deus lavaret: Ne ri ket a avoultriezh, en deus ivez lavaret: Ne vuntri ket. Neuze ma ne rez ket a avoultriezh met mar drouklazhez, e teuez da vezañ un torrer eus al lezenn.\n12 Evel-se, komzit ha grit evel tud hag a zle bezañ barnet dre lezenn ar frankiz,\n13 rak ar varn a zo hep truez evit an hini n'en devo ket bet trugarez. Met an drugarez a drec'h war ar varn.\nAr feiz hep an oberoù\n14 Va breudeur, da betra e talvfe d'un den lavarout en deus ar feiz ma n'en deus ket an oberoù? Ar feiz-se, hag e salviñ a raio?\n15 Mard eo ur breur pe ur c'hoar en noazh o vankout dezho ar boued pemdeziek,\n16 ha mar lavar unan bennak ac'hanoc'h dezho: It e peoc'h, en em dommit ha debrit ho kwalc'h, ha ma ne rofec'h ket dezho ar pezh o deus ezhomm evit ar c'horf, da betra e servijfe kement-se?\n17 Evel-se emañ gant ar feiz, ma n'he deus ket oberoù, marv eo enni hec'h-unan.\n18 Met unan bennak a lavaro: Te ac'h eus ar feiz, ha me am eus an oberoù. Diskouez din da feiz hep da oberoù, ha me a ziskouezo dit va feiz dre va oberoù.\n19 Krediñ a rez ez eus un Doue hepken, mat a rez. An diaouled a gred ivez kement-se hag e krenont.\n20 Ha fellout a ra dit anavezout, o den aner, ez eo marv ar feiz hep an oberoù?\n21 Abraham hon tad, hag-eñ ne voe ket reishaet dre an oberoù pa ginnigas Izaak e vab war an aoter?\n22 Gwelout a rez penaos e laboure e feiz gant e oberoù, ha penaos dre e oberoù eo e teuas da vezañ peurvat e feiz.\n23 Evel-se e voe sevenet ar pezh a lavar ar Skritur: Abraham a gredas Doue, ha kement-se a voe kontet dezhañ da reizhder; hag e voe anvet mignon Doue.\n24 Gwelout a rit eta ez eo an den reishaet dre an oberoù ha nann dre ar feiz hepken.\n25 En hevelep doare Rahab ar c'hast, hag-eñ ne voe ket reishaet dre an oberoù pa zegemeras ar gannaded ha pa lakaas anezho da vont kuit dre un hent all?\n26 Evel ma'z eo marv ar c'horf hep ar spered, evel-se eo marv ar feiz hep an oberoù.\n1 Va breudeur, gant na vo ket en ho touez kalz a gelennerien, o c'houzout e teuio warnomp ur varnedigezh garvoc'h.\n2 Strebotiñ a reomp holl e meur a dra. Ma'z eus unan bennak ha ne strebot ket pa gomz, un den peurvat eo, un den a c'hell kabestrañ ivez e gorf a-bezh.\n3 Setu e lakaomp gweskennoù e genoù ar c'hezeg evit o lakaat da sentiñ ouzhimp, hag e troomp du-mañ ha du-hont o c'horf a-bezh.\n4 Setu c'hoazh, al listri hag a zo ken bras ha bountet gant avelioù nerzhus, a zo troet du-mañ ha du-hont gant ur stur bihan-meurbet el lec'h ma fell d'ar sturier.\n5 Evel-se an teod a zo ivez un ezel bihan, hag en em c'hwezh a draoù bras. Sellit penaos un tan bihan a c'hell enaouiñ ur goadeg vras.\n6 An teod ivez a zo un tan, ur bed a zireizhder. An teod a zo lakaet e-touez hon izili, o saotrañ ar c'horf a-bezh hag oc'h entanañ doug ar vuhez, o vezañ entanet e-unan gant ar gehenn.\n7 Rak pep seurt loened gouez, laboused, stlejviled ha loened-mor a vez doñvaet hag a zo bet doñvaet gant an den,\n8 met den ebet ne c'hell doñvaat an teod, un droug eo na c'heller ket trec'hiñ, leun eo a vinim marvel.\n9 Gantañ e vennigomp Doue an Tad, ha gantañ e villigomp an dud a zo bet graet hervez skeudenn Doue.\n10 Eus an hevelep genoù e teu ar vennozh hag ar vallozh. Arabat eo, va breudeur, e vefe an traoù evel-se.\n11 Hag-eñ e taol ur feunteun dre an hevelep digor dour dous ha dour c'hwerv?\n12 Va breudeur, hag-eñ e c'hell ur wezenn-fiez reiñ olivez, pe ur winienn reiñ fiez? Evel-se feunteun ebet ne c'hell reiñ dour sall ha dour dous.\nAr furnez wirion\n13 Ha bez' ez eus en ho touez un den fur bennak ha skiantek? Ra ziskouezo e oberoù o tont eus ur gundu vat gant douster ar furnez.\n14 Met mar hoc'h eus ur gred c'hwerv hag ur c'hoant a dabut en ho kalon, na dennit ket gloar ha na lavarit gaou ebet a-enep ar wirionez.\n15 Hounnezh n'eo ket ar furnez a zeu eus an nec'h, met douarel eo, kigel, diaoulek.\n16 Rak e-lec'h m'emañ ur gred c'hwerv hag ur c'hoant a dabut, ez eus trubuilh ha droug a bep seurt.\n17 Met ar furnez eus an nec'h a zo da gentañ glan, goude peoc'hiek, habask, poellek, leun a drugarez hag a frouezh mat, diuntu hag hep pilpouzerezh.\n18 Frouezh ar reizhder a zo hadet er peoc'h evit ar re en em ro d'ar peoc'h.\nPlegit eta da Zoue\n1 A-belec'h e teu en ho touez an emgannoù hag an tabutoù? Ha n'eo ket eus ho kwallyouloù a ra brezel en hoc'h izili?\n2 C'hoantaat a rit ha ne resevit ket. Muntrerien oc'h ha gwarizius, ha ne c'hellit ket kaout ho kwalc'h. Tabutal a rit hag en em gannañ, ha koulskoude ne resevit netra o vezañ ne c'houlennit ket.\n3 Goulenn a rit ha ne zegemerit ket, dre ma c'houlennit fall, evit seveniñ ho kwallyouloù.\n4 Tud ha maouezed avoultr, n'ouzoc'h ket ez eo karantez ar bed enebiezh ouzh Doue? An neb eta a fell dezhañ bezañ mignon d'ar bed en em ra enebour da Zoue.\n5 Ha soñjal a rit e lavar ar Skritur en aner penaos sevel a ra gwarizi gant ar Spered a zo o chom ennomp?\n6 Er c'hontrol reiñ a ra ur c'hras vrasoc'h, setu perak e lavar: Doue a harp ouzh ar re ourgouilhus, met reiñ a ra gras d'ar re uvel.\n7 Plegit eta da Zoue, harpit ouzh an diaoul, hag e tec'ho diouzhoc'h.\n8 Tostait ouzh Doue hag e tostaio ouzhoc'h. Pec'herien, naetait ho taouarn, tud a ene daouhanteret, glanait ho kalonoù.\n9 Merzit ho reuzeudigezh, bezit er c'hañv ha gouelit, ra vo troet ho c'hoarzh e kañv hag ho levenez e tristidigezh.\n10 En em izelait dirak an Aotrou, hag ec'h uhelaio ac'hanoc'h.\n11 Breudeur, na zroukkomzit ket an eil eus egile. An hini a zroukkomz eus e vreur pe a varn e vreur, a zroukkomz eus al lezenn hag a varn al lezenn. Hogen mar barnez al lezenn, n'out ket ur mirer eus al lezenn met ur barner.\n12 N'eus nemet ul lezennour, an Hini a c'hell salviñ ha koll; te avat piv out, te hag a varn ar re all?\n13 Bremañ, deoc'h-c'hwi ar re a lavar: Mont a raimp hiziv pe warc'hoazh d'ar gêr-mañ-gêr, hag e tremenimp eno ur bloavezh da werzhañ ha da c'hounit,\n14 n'ouzoc'h ket petra a vo warc'hoazh. Rak petra eo ho puhez? N'eo nemet ur vogedenn en em ziskouez evit un nebeud amzer hag a dec'h goude-se.\n15 Kentoc'h e tlefec'h lavarout: Mar fell d'an Aotrou, e vevimp hag e raimp an dra-mañ pe an dra-se.\n16 Met bremañ e fougeit en ho lorc'hentez! Pep fouge eus ar seurt-se a zo fall.\n17 An hini eta a oar ober ar mad ha n'en gra ket, a bec'h.\nKemenn d'ar binvidien\n1 Deoc'h-c'hwi bremañ, tud pinvidik, gouelit ha laoskit kriadennoù en abeg d'ar gwalleurioù a ya da gouezhañ warnoc'h.\n2 Ho pinvidigezhioù a zo breinet, ho tilhad a zo debret gant ar preñved,\n3 hoc'h aour hag hoc'h arc'hant a zo merglet, hag ar mergl anezho a sav e testeni a-enep deoc'h hag a zebro ho kig evel un tan. Dastumet hoc'h eus un teñzor evit an deizioù diwezhañ.\n4 Setu, krial a ra gopr al labourerien o deus medet en ho parkeier, hag hoc'h eus dalc'het, ha kriadennoù ar vederien a zo deuet betek divskouarn Aotrou an armeoù.\n5 Bevet hoc'h eus er blijadurezh hag en dudi war an douar, hag oc'h en em leuniet evel e deiz an aberzhoù.\n6 Barnet ha muntret hoc'h eus an den reizh, ha n'en deus ket harzet ouzhoc'h.\nGortozit gant pasianted donedigezh an Aotrou\n7 Breudeur, gortozit gant pasianted donedigezh an Aotrou. Setu, al labourer-douar a c'hortoz gant pasianted frouezh prizius an douar, betek m'en devo resevet glav ar gentañ amzer hag hini an diwezhañ amzer.\n8 C'hwi ivez, gortozit gant pasianted ha kreñvait ho kalonoù, rak donedigezh an Aotrou a zo tost.\n9 Breudeur, na glemmit ket an eil a-enep egile, gant aon na vefec'h kondaonet. Setu, ar barner a zo e-tal an nor.\n10 Va breudeur, kemerit evit skouer a boan hag a basianted ar brofeded o deus komzet en anv an Aotrou.\n11 Setu, e tisklêriomp benniget ar re o deus gouzañvet poanioù. Klevet hoc'h eus komz diwar-benn pasianted Job, hag ec'h anavezit an diwezh en deus roet an Aotrou dezhañ, rak an Aotrou a zo leun a drugarez hag a druez.\n12 Dreist-holl, va breudeur, na douit ket, na dre an neñv, na dre an douar, na dre le all ebet. Met ra vo ho ya, ya, hag ho nann, nann, gant aon na gouezhfec'h er gondaonidigezh.\nPedenn ar feiz; an oleviadur\n13 Ha poaniet e vefe unan bennak en ho touez? Ra bedo. Hag el levenez e vefe unan bennak? Ra gano kantikoù.\n14 Ha klañv e vefe unan bennak en ho touez? Ra c'halvo henaourien an Iliz, ha ra bedo ar re-mañ evitañ oc'h oleviñ anezhañ gant eoul en anv an Aotrou.\n15 Pedenn ar feiz a saveteo ar c'hlañvour hag an Aotrou en adsavo, ha mar en deus graet pec'hedoù, e vint pardonet dezhañ.\n16 Anzavit ho faotoù an eil d'egile ha pedit an eil evit egile, evit ma viot yac'haet. Pedenn c'hredus an den reizh he deus ur galloud bras.\n17 Elia a oa un den techet d'an hevelep gwanderioù ganeomp. Pediñ a reas start na gouezhfe ket a c'hlav, ha ne gouezhas ket a c'hlav war an douar e-pad tri bloaz ha c'hwec'h miz.\n18 Goude-se e pedas a-nevez, hag an neñv a roas glav, hag an douar a daolas e frouezh.\n19 Breudeur, mar pella unan bennak ac'hanoc'h diouzh ar wirionez ha mar deu unan all d'e zegas enni,\n20 ra ouezo penaos an hini en devo degaset ur pec'her diouzh hent an errol, a salvo un ene eus ar marv hag a c'holoio pec'hedoù e-leizh.


Dibab gerioù evit lezennadurezh Bro-Skos | YA! Keleier e brezhoneg - kazetenn sizhuniek enlinenn\nKeleier » Fabien Lécuyer » Dibab gerioù evit lezennadurezh Bro-Skos\nDibab gerioù evit lezennadurezh Bro-Skos\n22 / 08 / 2016 | Fabien Lécuyer, Keleier Etrebroadel, Yezhoù minorelaet | Commentaires fermés sur Dibab gerioù evit lezennadurezh Bro-Skos\nEmañ ar gouarnamant skosat o reneveziñ e lezennadurezh. Arbennigourion a labour evit eeunaat al lezennoù hag an doare da skrivañ anezhe. Hogen, hervez ul levrig bet embannet e-kreiz an hañv gant burev ar guzulierion barlamantel e vo gwelloc’h, hiviziken, forbanniñ eus al lezennoù skosat gerioù gouezelek zo, an troiennoù reizhet fall, ar gerioù estren ha latin hag ar gerioù kozh.\nAn SNP eo a zo e penn ar gouarnamant emren en Edimbourg ha koulskoude eo kuzulierion leuret gant ar gouarnamant skosat a c’houlenn e vefe “forbannet ar gerioù gouezelek didalvoud el lezennoù nevez”.\nE-barzh ul levrig a 116 pajenn embannet gant burev ar guzulierion barlamantel skosat ec’h ali al lezennataerion d’ober “ar muiañ ar gwellañ” gant ar saozneg hag ar saozneg nemetken el lezennoù divizet ha skrivet gante.\nNebeut ha mat\nHervez ar “burev” e vez implijet muioc’h-mui stummoù gouezelek anvioù ensavadur-mañ-ensavadur ouzhpenn d’ar re saoznek.\nGoulenn a ra ar c’huzulier Andy Beattie digant al lezennataerione e vefe soñjet en dro-lavar gouezelek “abair ach beagan is abair gu math e” hag a dalvez “lavarit nebeut ha lavarit mat” pa vez skrivet al lezennoù.\nHervezañ eo skrivet an dro-lavar-mañ ouzh unan eus mogerioù e vurev ha talvezout a ra da refleksionoù profitabl a-fet reizhded al lezennoù !\nEüruzamant, evel a sell ouzh ensavadurioù a bled gant ar yezh gouezelek evel “Bord na Gaidhlig” (Ofis ar gouezeleg), e c’hello al lezennataerion kenderc’hel d’ober gant ar stumm gouezelek da gentañ.\nEvel-just ez eus bet kavet un tamm revelouriezh* el lezennoù skosat ivez ken ez eus bet goulennet forbanniñ ar gerioù hag an troiennoù reizhet hiviziken.\nArabat ober gant gerioù a zo blaz ar c’hozh àrne ivez : foregoing, notwithstanding, said, same pe here/there-after-by-in-to-with.\nHa mont a ra pelloc’h ar guzulierion. Gwelloc’h e vo d’ober gant stumm saoznek ar gerioù estren,\nGoulenn a reont ivez e vefe implijet al latin “an nebeutañ ar gwellañ”, nemet pa “ne c’heller ket ober mod-all”. Ur bern gerioù latin a vefe c’hoazh e-barzh al lezennoù breizhveuriek.\nHervez al “Lord Advocate” James Wollfe e klask ar guzulierion skosat “sevel lezennadurezh gwellañ ar bed”.\nE-keñver he statud a emrenerezh he deus Bro-Skos ar gwir da sevel he lezennadurezh dezhi, hag hi disheñvel diouzh al lezennadurezh saoz (saoz ha kembreat, e gwirionez) hag ivez disheñvel diouzh al lezennadurezh breizhveuriek. E-keñver al lezenn n’eo ket ar Rouantelezh-Unanet un unvaniezh etre Bro-Saoz, Bro-Skos ha Norzh-Iwerzhon met nemet ur seurt kevread a “stadoù distag” – separate states – o liammañ Bro-Saoz, Bro-Skos, Norzh-Iwerzhon met ivez Enez-Vanav, Jerze, Gwernenez**, Alderne*** ha Sark (un enezennig e-kichen Gwernenez m’emañ 600 ennezour o veviñ enni).\nBro-Gembre a zo kontet da “astenn Bro-Saoz” – ur “briñselezh” hag un “Homes Nation” hervez al lezennadurezh saoz – daoust ma c’hell ar gouarnamant emren kembreat, abaoe 1999, “azasaat” al lezennoù saoz.


Iruri - Wikipedia\nIruri (Trois-Villes e galleg hag ent-ofisiel; Tres Vièlas en okitaneg) zo ur gumun eus Zuberoa, en Iparralde Euskal Herria, e Kanton Atharratze-Sorholüze, a zo e departamant ar Pyrénées-Atlantiques hag er rannvro Aquitaine. 136 den a oa enni o chom e 2011.\nSetu pelec'h emañ Iruri e Zuberoa.\nEus iru, tri, ha herri, kêr.\nJean-Armand du Peyrer, kont Tréville (pe Troisville), anavezet evel M. de Tréville, letanant-kabiten ar gompagnunezh mouskederien en amzer ar roue gall Loeiz XIII, hag unan eus tudennoù ar romant Les Trois Mousquetaires gant Alexandre Dumas (tad).\nAdtapet diwar « https://br.wikipedia.org/w/index.php?title=Iruri&oldid=1564837 »\nDernière modification le 7 Ebr 2014, à 12:51\nKemmoù diwezhañ degaset d'ar bajenn-mañ d'an 7 Ebr 2014, da 12:51.


Pajenn:Instructioneu santel ar er gurionnéeu principal ag er religion, 1790.djvu/160 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/160\nAg en orgueil, ag en avarice, ag en dezir de goutantein er horv hac er goal inclinationeu é ta er parèss. Rac ne vanquamb d’hun deværieu, pé ne hum aqùittamb a nehai guet lézidantæt, nameit rac ne fal quet demb hum geinein na hum gontraignein eit resistein doh hur fal deicheu. Er parèss e zou dangérus, hac ur vamèn ampouisonét a vinceu. Caus-è ma quemérér caz doh el labour, ma hum daulér raï guet er housquæt, ma collér courage, ha ma couéhér én désespoër, ma hum inzrouguér doh er urionné ha doh er-ré e lar hur profit temb, ma lausquér tout é liberté guet en isprit, ma hum ahurt er galon ; hac er péh zou hoah goah, ne vourrér meid ér horrompl hac én infamité, &c. En hani-zou perpet occupét mat, n’en dès meid un diaul doh en tantein : mæs en hani ne ra quæt, en dès seih.\nOl é homb gannét eit labourad, é-mé en dén santel Job, peb-unan revè é vechér ha vacation, hac er-ré e dremén ou amzér é plijadur hac én æzemant, én un taul, én ur momant e tisquênnant én ihuern. Cleuét e mès, é-mé S. Paul d’er bobl a Thessaloni, é hès én hou mesq tud arouarêq ha curius, ne rant meit ridêq duhont ha dumen eit cleuèt nehuétædeu : me ordrén dehai é Hanhue Jesus-Chrouist labourad ha gounid ou bouéd... Ha mar dès unan-benac ne sèntt quet doheign, merchet ean èl un dén éscommuniét : ne faut quet m’en dou hanni commerce er bet guet-t’ou, eit m’en dou tout er méh,\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/160&oldid=128693 »


Ar strollegezh o tiskouez he c’harbedoù tredan nevez\nA-benn fin ar bloavezh 2020 e vo 17 karbed tredan ha daou garbed dre geflusker hiron e lestraz kirri Kemper Breizh Izel ha Kêr Gemper. Skeudenn: Kemper Breizh Izel\nLe 17/03/2020 • Mis à jour le 17/03/2020 | 11h13\nKrog eo Kemper Breizh Izel ha Kêr Gemper, a-zevri, da bourchas karbedoù tredan evit lakaat un harz d’al louc’h karbon ha kement-se, hervez palioù broadel al lezenn treuzkemm energiezh evit ar c’hresk glas.\nEn desped da emdroadurioù teknologel niverus ne c’hell ket ar c’harbedoù tredan respont da holl ezhommoù ar strollegezh evit poent. Dreist-holl evit a sell ar c’harbedoù dezougen bras hag ar c’hirri pounner a ya d’ober an darn vrasañ eus ar postadurioù. Evit ar re-se e kroger da lakaat kentpatromoù e gwerzh met dav e vo gortoz un nebeud bloavezhioù c’hoazh a-raok ma vefent produet stank.\nBetek 2016 e veze prenet karbedoù termek hepken, gant kefluskerioù diesel dreist-holl, karbedoù skañv hag all. Ne oa nemet daou garbed dre geflusker hiron hag a oa nemedennoù.\nEn deiz hiziv e prener dreist-holl karbedoù tredan evit ar c’hirri skañv hag ar c’harbedoù dezougen bihan a ya e kreiz-kêr ; evel-se e c’haller digreskiñ an noazadurioù e-keñver trouz hag ar saotradurioù. Ouzhpenn se e ruilh ar c’harbedoù-se war tennadoù berr, ar pezh a glot gant emrenerezh strizh ar c’harbedoù tredan (etre 120 ha 280 km) ha gant redi an amzer adkargañ (etre 5 ha 10 eurvezh).\nAbaoe 2017, postadurioù a bouez zo bet graet evit gallout implijout muioc’h a garbedoù tredan :\n2017 : prenañ an daou garbed dezougen krenn kentañ\n2018 : staliañ pemp bonn adkargañ e Kreizenn Deknikel ar gumun\n2020 : budjet rakwelet evit prenañ c’hwec’h karbed skañv nevez ha daou garbed dezougen skañv koulz ha staliañ daou vonn adkargañ all.\n2019 : Prenañ pemp karbed Zoé ha daou garbed dezougen tredan Kangoo\nNeuze, a-benn fin ar bloavezh 2020 e vo 17 karbed tredan ha daou garbed dre geflusker hiron el lestraz kirri.\nPolitikerezh an treuzkemm war-zu an tredan zo koustus. Evit gwir, ur c’harbed tredan a goust 40% keroc’h eget unan termek, evit ur patrom heñvel. E-se, e 2019, e klot gant ur postadur ouzhpenn 150 000€.\nGant al lusk adneveziñ-se e respont an tolpad-kêrioù da balioù al lezenn treuzkemm doare energiezh evit ar c’hresk glas. Ret eo d’ar strollegezhioù o deus ur parkad ugent karr pe ouzhpenn, hervez al lezenn-se, prenañ 20% a garbedoù tredan d’an nebeutañ pe karbedoù a bep seurt a ya en-dro gant kefluskerioù a bep seurt pe gant mammennoù energiezhioù a brodu liveoù izel a zilaoskadennoù gaaz efed ti-gwer hag a saotruzennoù en aergelc’h (displeget e vo petra eo ar rummad-se en un dekred da vezañ embannet e deroù 2020.)\nErfin, en tu all d’he farkad-kirri, Kemper Breizh Izel Kemper he deus lakaet ober gant ur bus bulzun 100% tredan en he folitikerezh treuzdougen.\nAbaoe 2019,ar bulzun QubCity, meret gant korvoer ar rouedad QUB, a ra ouzhpen 8000 beaj bep miz. Un eil karbed a vo ouzhpenn er bloaz 2020.\nDa-heul un emglev gant ar SDED* he deus staliet kêr Gemper daouzek bonn adkargañ karbedoù tredan ivez.\n*SDEP = Sindikad-departamant an energiezh hag an aveadur Penn-ar-Bed


Troioù-kamm Alanig al Louarn/5 - Wikimammenn\nTroioù-kamm Alanig al Louarn/5\n◄ Alanig dirak ar roue Tro Lammig ar C’had ha Tourter ar Maout ►\n« Va zad », a lavaras Alanig, « en doa kavet, — n’em eus ket gouezet penaos, — teñzor ar roue galloudek Emerig. D’ezañ eo bet ar gwasa.\nEn em gavout a reas neuze en e c’hloar, ha ne oa loen ebet par d’ezañ war an douar. Dispriza a reas an holl loened nemet Job, Lom, Flaer ha Lip-e-Bao, abalamour e oa ar re-mañ o-fevar pinvidik-bras.\nEn em gavout a rejont, eun nozvez, er Yeun, e-kichen Menez Sant Mikael. An noz a oa teñval, ha ne oa kristen ebet tro-war-dro.\nVa zad a lavaras :\n« Mat ! skuiz omp aet gant Nobl ar roue. Hor penn-ni a zougfe eur gurunenn kenkoulz hag e hini. Nobl ne gar ket ac’hanomp. Disfiziañs en deus ouzimp. Perak ? N’ouzon ket. Servijet hon eus anezañ betek-hen gant karantez ha lealded. Met ar vuhez tremenet ne zeuio ket en-dro. Me a lavar d’eoc’h : Nobl a c’hoario d’imp, mar n’eo ket diskaret, eun dro fall bennak ».\n« Diskaromp anezañ », a lavaras ar pevar loen.\n« Laza anezañ a vefe gwelloc’h », a lavaras va zad.\n« Lazomp anezañ », emezo holl.\n« E-kreiz m’ed’o Alanig o konta, Lip-e-Bao, Lom, Job ha Flaer a hopas :\n« N’eo ket gwir ! N’eo ket gwir ! »\nNobl a sellas outo gant kounnar.\n« Peoc’h ! » emezañ, « pe e vezo galvet ar boureo da zont da drouc’ha d’eoc’h ho teod »).\n« Ho maro, roue meur, a zo bet touet en ,noz-se, e-kichen Menez Sant Mikael, ha touet war benn Job ar bleiz. Va zad a lavaras d’ezo :\nGwall nec’het e oan. Hor roue, emezoun, a zo madelezus. Arabat lezel re all da bignat war an tron. Rouantelez Treger a vije roet da Lom ? Gwasat dismegañs evit Tregeriz ! Nann, biken ! Met penaos mirout ouz al loened fall da gas o zorfed da benn ? Ya, klask a raen gouzout penaos. Glac’haret-naet e oan. Met eun deiz, war-dro pemp eur ha kard diouz an abardaez (soñj am eus dalc’het eus an eur, kement a blijadur a reas d’in va c’havadenn), rak kavet em boa… A, a !…\nToulla a ris an douar d’am zro, hag e kavis en toull berniou aour ha berniou arc’hant, ha kalz traou priziusoc’h c’hoaz. O ! roue, an hini kosa eus an holl dud a zo dirazoun n’en deus gwelet morse kemend-all.\n(Alanig a daolas eur sell war Lom, Job, Flaer ha Lip-e-Bao, hag e welas gant plijadur e oant aet du gant ar gounnar).\n« N’hor boa na karr na jao evit kas ganimp an teñzor burzudus-se. Dre eurvad evidoun, em boa eur wreg kalonek hag eur bern bugale, bugale vat, bugale greñv. Eur c’houezadenn gaer e oa bet evidomp, me hen lavar d’eoc’h, met n’eus forz.\nAn deiz war-lerc’h, va zad a yeas da redek dre ar vro gant e bevar c’hompaer, da douella o mignoned ha da sevel ar vro a-enep d’eoc’h. Skriva a reas zoken da roue ar Prus ha da hini ar Spagn, da lavarout d’ezo degas d’ezañ soudarded. Ar soudarded a vije bet paeet mat hag ar roueed gwelloc’h c’hoaz.\nEur miz goude e tegoueze soudarded estren e Breiz, dre Naoned ha Roazon. O roue ! soñjit er pez a vije c’hoarvezet ganeoc’h panevet Alanig al Louarn !\nRoue ar Prus a zeuas da gaout va zad.\n« Degouezet oun », emezañ, « gant ar soudarded hoc’h eus goulennet. Deuet eo ganin mil bleiz, bleizi naoniek, gouez, kounnaret, an tan en o daoulagad hag eonenn etre o skilfou lemm. Ne c’houlennont nemet kann hag emgann, ha freuz, reuz, drailh ha razailh. Kant houc’h-gouez a zo deuet ivez, ar reuta houc’hed-gouez a gaver er Saks hag e bro ar Roen. Lemmet o deus o skilfou war ar vreolim a-raok dont, hag ugent vloaz servij o deus d’an nebeuta ; ha kizier gouez da grevi daoulagad an enebourien ; ha brini da nijal a-us da dachenn an emgann evit gwelout ar pez a dremen war an tu all. A ! va arme a zo eun arme gaer, ha ganti e tiskarin ar roue galloudusa. Warc’hoaz, mar karit, ez aimp da Gemper-Kaourintin. Da eiz eur diouz ar mintin e krogo an emgann. Da nav eur e vo echu. Da zek eur e viot sakret roue, ha da unnek eur e vezo lein vras war ar blasenn. Met goulenn a ra va soudarded e vezo paeet d’ezo o labour hag o mizou mont-dont, a-raok ober netra.\nRoue madelezus, setu aze penn-da-benn ar vad am eus graet evidoc’h, ha n’oun ket bet o hopal da holl aveliou ar vro : me am eus graet an dra-mañ, me am eus graet an dra-se ; panevedoun e vije bet cheñchet penn d’an holl draou er vro.\nNann, ne blij ket d’in fougeal, ha ne glaskan ket beza paeet pa ran eur vad bennak. Gwall baeet eo e vezan a-wechou, siouaz d’in ! Me a zo barnet da veza krouget, ha va enebourien, hag enebourien d’eoc’h, Lom, Job, ha Lip-e-Bao, ha kalz re all a zo en ho kichen, enoret ha glorius. An dra-se eo justis ar bed ».\nAr roue hag ar rouanez o doa c’hoant da c’houzout pelec’h edo an teñzor. Lavarout a rejont da Alanig dont tre en o c’hichen.\n« Lavarit d’imp goustadik, goustadik-tre », emezo, « pelec’h emañ teñzor bras ar roue Emerig ».\n« Kredi a ran ne dalvez ket ar boan lavarout d’am roue pelec’h emañ an teñzor-se, peogwir e varn ac’hanoun d’ar maro hag e talc’h en e balez va gwasa hag e vrasa enebourien ».\n« Nann, nann », a lavaras ar rouanez, « ne viot ket krouget, evidoc’h beza barnet. Ar roue, va gwaz, en deus ankounac’haet torfedou ho puhez tremenet. N’eo ket kounnaret mui. Nemet hiviziken, bezit eun den fur ha santel, ha servijit ho roue evel ma ’z eo dleet ».\n« O trugarez, itron gaer ! » a lavaras Alanig, « bennoz Doue ha trugarez ! ha trugarekait ho kwaz eus va ferz. Ne gavo ket en e rouantelez eur servijer ken gwirion ha me. A galon vat e kinnigan d’eoc’h teñzor ar roue Emerig. Diskouez a rin d’eoc’h pelec’h emañ. Eun teñzor burzudus eo. Souezet e chomot o welout anezañ ».\n« O roue », emezañ, « o rouanez, biken ne zizoñjin ho madelez. Re vat oc’h em c’heñver. Evit ho trugarekaat e roan d’eoc’h, gant levenez, teñzor burzudus ar roue Emerig hep derc’hel eun diner zoken evidoun va-unan. Selaouit, ma lavarin d’eoc’h pelec’h emañ. Kuzet eo bet dindan an douar, er Yeun, tost da Venez Sant Mikael. Evit kavout anezañ, kemerit, mar plij, ho pluenn, ha skrivit fraez, gant aon da ankounac’haat : tresit war eur gartenn diou linenn, unan eus Roc’h Trevezel da Venez Sant Mikael, hag unan all eus Menez Kador da Vrenniliz. An teñzor a gaver eeun-hag-eeun el lec’h ma en em drouc’ho an diou linenn-se ».\n« Selaouit, roue. N’eo ket echuet ganin displega d’eoc’h. Kavout a reot al lec’h-se evel-hen : e-kichen, ez eus eur maen-hir. En em gavit e-tal ar maen-hir-se, warc’hoaz, da bemp eur diouz an abardaez. Da bemp eur eeun, ma par an heol war ar maen, sellit ouz e skeud, hag eus penn pella ar skeud, grit hanter-kant paz en eur drei ho kein d’an heol. Goude, chomit a-sav, ha toullit. Dindan ho treid e vo an teñzor. Da genta, o toulla, ne gavot nemet brug ha lann, ha goude douar du leun a wriziou koz. Kendalc’hit da doulla. Ne zaleo ket an aour da lugerni dirak ho taoulagad : kurunennou ha gwalennou kizellet gant arzourien dournet-mat, kurunenn ar roue Emerig dreist-holl, a lugern kement ma vez gwelet a-bell, ha ma treuz he sked ar seiz, ar satin hag ar mezer fin. A ! ne vez ket graet ken war an douar traou ken brao na ken prizius. An dud, en amzer hizio, n’int ket douget da garout seurt traou. Eo, braventez ha priziusted marc’had-mat. An dud hag a ouie labourat ken dispar a zo marvet mil bell ’zo. O bugale, avat, n’eo ket bet roet d’ezo spered o zad. O roue, o rouanez, diwezatoc’h e root mil meuleudi da Alanig al Louarn ».\n« Ra vezo graet hervez ho polontez, Alanig », a lavaras ar roue. Rei a ran d’eoc’h an aotre da vont kuit, kerkent savet an heol. Chañs vat d’ober pinijenn galet, ha da veza fur ha santel pa viot distro da Vreiz… Unan all a zeuio ganin betek maen-hir ar Yeun. Meur a hini a zo amañ hag a anavez ar vro-se mat-tre, emichañs ? Pehini a vefe ar gwella d’in dibab da zont ganin da glask an teñzor ? Alanig, lavarit d’in piou ».\n« Roue », a respontas Alanig, « Lomig ar c’had a anavez mat-tre ar c’hornad. Eno emañ e vro, pell diouz ar chas ha pell diouz an tennou fuzuilh ».\n« Trugarez d’eoc’h, Alanig. Kenavo eta ac’han d’ar bloaz a zeu ».\nAlanig a saludas ar roue hag ar rouanez, hag a bokas da vouklou aour o botou, hag edo o vont kuit.\n« Gortozit », eme ar roue d’ezañ, « gortozit eur pennadig, ma viot meulet hag enoret dirak aotrounez al lez hag al lez-varn evel ma ’z oc’h bet disprizet dirazo bremaik ».\nEn e gornig, Lomig, galvet da vont gant ar roue da glask an teñzor da Venez Mikael, a grene e-leiz e groc’hen.\nAdtapet diwar « https://br.wikisource.org/w/index.php?title=Troioù-kamm_Alanig_al_Louarn/5&oldid=28118 »


Laouig ar Penker - Wikimammenn\nLaouig ar Penker\nLan ar Bunel\nTi-moulerezh ar C'hastell, 1929 (p. 3-73)\nEUN DANVEZ BELEG\nGRAET GANT LAN AR BUNEL\nMoulerez straed ar C’hastell, 4\nKINNIG A RAN\nD’AN AOTROU CHALONI P. MESSAGER\nRENER BRAS KLOERDI KEMPER\nD’AN AOTROU CHALONI A. DUJARDIN\nRENER SKOLAJ BRAS LESNEVEN\nHA DA VA BREUR YAOUANK\nHAG A VEZO BELEGET\nE MIZ GOUERE A ZEU\nDEIZ GOUEL AR GALON ZAKR 1929\nAotre da voula\nKemper, 22 c’houevrer 1929\nP. MESSAGER, vikel-vras.\nBeleien a vank ! N’eo ket ar Misionou hepken a c’houlenn tud yaouank kalonek da skigna ar Feiz e-touez ar baïaned, met hor bro Frans a-bez, hag hon eskopti zoken, a zo diank d’ezo beleien. Prezegennou, skridou a bep doare, unvanieziou, breurieziou a gas dre-holl ar c’helou fall-man hag a glask digeri daoulagad ar gristenien war ezommou hag enkrez Hor Mamm Zantel an Iliz. Ha mall bras eo e vijent selaouet. Nag a « zanvez beleien » a zo bet distrujet gand ar Brezel ! Nag a veleien a zo bet lazet pe vac’hagnet !\nMarvat, an istor grenn-man, a zo falvezet ganen moulla, ne wellaio ket kalz ar stal. Ha goulskoude, piou oar ? Doue, gant binviachou dister ha bresk, a ra burzudou kaer.\nPa lennoc’h an istor, gwelit, va mignoned, ha c’houi ne c’helljec’h ket kemerout skouer war Mari Gerlagen, tud Lanc’hallez pe re Benn-al-Lann. Sellit en-dro d’eoc’h, ha marteze c’houi a gavo eul Laouig bennak da gas d’ar skolaj pe da rei d’ezan eun aluzenn vat epad amzer e studi.\nDigollet mat e vezoc’h eus ho madelez. Pedennou ar beleg a denno warnoc’h bennoz an aotrou Doue epad ho puhez ; ha, goude ho maro, Jezus Hor Barner ne ankounac’haïo ket ar vad ho pezo graet d’an eneou kristen, d’an Iliz, ha d’ar Vro.\nI. — PAOL AR BARADOZ\nLaouig oa mab kosa Yvon hag Anna ar Penker, eus a barrez Landunvez. D’e bemp bloaz, n’oa ket bras an tamm anezan, a c’hellit kredi. Met e deod a oa distagellet mat ; kana a rae ivez koulz ha kurusted Treglonou ha sutal ken kaer hag ar voualc’h pe an drask. Dreist peb tra ha dreist peb den e kare Intron Varia Gerzent.\nEun dintin goz, eus a Lanc’hallez, en tu-all da Benfoul, he doa kemeret ar paotr en he zi, evit sikour an tad hag ar vamm : ar re-man a oa en dienez, hag o doa poan o c’hounit bara d’ar vugale a jome c’hoaz ganto. Hag an dintin-ze ne c’helle ket en em zistaga diouz ar paotrig karantezus a rae « e vamm » anezi. Bepred e vezent gwelet an eil gand egile. Pa ’z ae an dintin da ziwall ar zaout pe an denved, Laouig a yae d’he heul. Epad an amzer-ze an dintin a rae stamm ; hag e teske d’he « mab bihan » e bater pe istoriou santel. Awechou e veze kudennou gloan da zibuna : neuze Laouig a astenne e ziou vrec’h ; ar gloan a veze lakaet warno, hag an dintin, en eur ober ar bellenn, a lavare eur « Bater » pe eun « Ave Maria » bennak. En em blijout a raent evelse an eil gand egile, ha tud an ti a hanve Laouig « mign e dintin ».\nE Lanc’hallez e oa daou pe dri eontr yaouank hag a gare o niz ivez. Ganto e teskas Laouig ober toullou da baka « borzigou » ha stignou zoken evid ar filiped a deue wardro penn ar bern kolo. Pa ’z ae unan pe unan anezo da drouc’ha boued d’ar chatal, Laouig a veze taolet er c’harr hag a veze fouge ennan pa zistroe war eur c’harrad melchen pe yeot. Hag er goanv ’ta ? Nag a blijadur pa goueze erc’h ! Laouig a veze graet d’ezan bodreou kolo stardet mat en-dro d’e zivesker, hag a c’helle redek dre al leur, warlerc’h ar botred yaouank. Eur jiletenn stamm deo, digaset d’ezan gant Mari Gerlagen, e noun,  eul lerou tomm, eur boutou koat kolo fresk enno a vire ouz Laouig da baka riou. E vreudeur n’oant ket gwisket evelse er Penker ; met an oad hag ar skiant a oa c’hoaz re verr da Laouig evid anaout stad reuzeudik e gerent.\nEur mignon all en doa Laouig. Koz-koz oa ar mignon-ze, da zonj ar paotr. Ar wirionez eo en doa an den tremen hanter-kant vloaz. Bale a rae war flac’hou. Hanvet oa Paol ar Baradoz. Eun denig bihan, pikotet a zremm, bras ha lemm e zaoulagad, atao louen. Paol, hag a veve en eun ti bihan e Kerc’houeriok, a deue alies da glask e voued da Lanc’hallez. Ha, pa deue, e veze lakaet da gignat patatez, pe da gempenn bouteïer, boutegi, balaenou ha traou-all war-dro an ti. Ar paotr a jome gantan peurvuia war zigarez rei skoazell d’ezan. An holl avat a c’houïe en ti ne zalc’he Laouig ken tost da Baol nemet evit klevet istoriou. Ar gwella oa goulskoude gant Laouig mont war an tevenn gant Paol da glask gwriziou gwenod evid ober balaenou nevez. N’oa den par da Baol da ober eur valaen vat ha marc’had mat. War an tevenn eo ec’h en em blije ar paotr. Youc’hal a rae pa groze ar mor; sutal pa gleve ar c’hefeleg o tremen a-zioc’h e benn. Daou dra hepken a rae aon d’ezan pa veze ken tost d’an aod: ar morvaout hag ar moroc’h. Ya, pa veze e-unan ! Met gant Paol aon ebet.\nEun dervez edont o daou o turiat an traez da denna gwriziou. Pa stagas Laouig da gana evel ma rae alies, Paol a lavaras d’ezan :\n— « Ma vijes bet tostoc’h d'ar vourc’h, va faotr, e vijes bet kurust. »\n— « Mat, eme Laouig kerkent, ma ne vezan ket kurust, me a yelo da eskob ! »\n— « Da eskob ? N’ouzout ket petra eo ! »\n— « N’eus forz ! Da eskob ez in, ya, ha da eskob mat ! »\nPaol a zirollas da c’hoarzin o klevet ar c’homzou-ze, lavaret gant kement a nerz. Ar paotr ne voe ket divarc’het. Kaeroc’h zo. Bep wech ma veze goulennet goudeze : « Ha te, Laouig, petra vezi, te, diwezatoc’h ? » ar paotr a responte heb marc’hata : « Eskob ! eskob mat ! » Holl dud an ti, an amezeien, ha kement hini a zaremprede Lanc’hallez a gare ober an henvelep goulenn evit kaout an henvelep respont. Gwall uhel e klaske tizout, mab Anna ar Penker ! N’eo ket goulskoude gant berniel-mor na gant brennig eo e vez graet eur beleg hag eun eskob.\nAnna ar Penker a deue aliesa ma c’helle da welout he mab kosa. Karet he dije kaout ar paotr ganti er gêr, met gouzout a rae edo gwelloc’h e Lanc’hallez. Evelkent gwelout a rae ivez ne zaleje ket an traou da veza dishenvel e ti an dintin goz. A-benn nebeut, marvat, e vije dimeziou, ha neuze lodenn an dintin a vije bihanaet ; ne c’hellje ket lezel he mab pelloc’h e Lanc’hallez.\nA drugare Doue, Mari Gerlagen n’he doa ken c’hoant nemet da gemerout ganti he filhor bihan, an « danvez eskob », evel a lavare. Mont a reas da gaout an dintin goz hag he lavaras : « Tintin, c’houi dizale ho pezo awalc’h da ober hoc’h unan. Roit Laouig d’in breman ; d’in-me eo goude e dad hag e vamm. » Hag an dintin goz, rannet he c’halon, a voe red d’ezi en em zistaga diouz he faotrig karet. Pemp bloaz en doa ar bugel pa guiteas Lanc’hallez.\nII. — " AMZER A ZO C’HOAZ ! "\nE ti e noun, e Kerlagen, Laouig a oa tostoc’h d’ar gêr. N’edo ket pell pell kennebeut diouz Lanc’hallez, ha Paol ar Baradoz a veze digaset bep an amzer gand ar c’harr eus a Gerc’houeriok da Gerlagen. E vreudeur hag e c’hoarezed a welas aliesoc’h ; hag anaoudegez a reas ivez gant bugale an amezeien, brasoc’h egetan, hag a deue bep sul goude ar gousperou da gaout Mari evid ar skol gatekiz.\nMari, noun Laouig, a oa eur plac’h yaouank n’oa hano ebet ganti eus an dimezi. An aotrou Doue en doa he graet kamm diouz eun tu ; met he c’halon hag he spered a oa eün meurbet. Mari n’he doa ken youl war an douar nemet da ober vad. Plijout a rae d’ezi, dreist pep tra, ober katekiz d’ar vugale. E-pad an hanv e rae skol goude ar Gousperou. Pa veze deuet ar goanv ez ae, goude koan, da di unan pe unan eus an amezeien, hag eno ec’h en em vode an holl vugale diwar-dro hag a dlie ober o faskou. Bras ha bihan en ti a gleve ar gentel. Goudeze e lenned Buhez ar Zent, e lavared grasou ha pep hini a yae d’ar gêr da glask e glud. Laouig, adalek e zeiz vloaz, a rankas heuilh katekiz ar zul, ha zoken, epad ar goanv, hini ar veilhadeg. Mari a lakae he filhor war benn an daol, el lec’h ma vez kestenn ar bara. D’e dro e tlie respont ; hag ar wialenn, tost d’ezan war an daol, a zigase da zonj ez oa red beza war evez.\nD’e zeiz vloaz ivez e voe kaset Laouig d’ar skol. Ar mestr-skol a jomas mantret o welout peger buan ez ae e « dabloiou » gand ar paotr, ha peger buan e teskas lenn ha skriva. Ne c’houie ket e veze graet skol d’ar paotr er gêr gand e noun, hag e lavare d’an holl e vije Laouig eun doktor anezan. Ar veleien d’o zro a gredas en doa Laouig kalz a spered p’her c’hlevjont o tisplega dirazo ar c’hatekiz penn-da-benn ha difazi, d’e eiz vloaz. Bugale ar skol a gasas brud eus a Laouig da bep korn eus ar barrez.\nKement den hag a anaveze mab ar Penker a c’houlenne digantan :\n— « Ac’hanta, Laouig, petra vezi ’ta, diwezatoc’h ? »\n— « N’ouzon ket », a lavare breman ar paotr.\n— « Petra ? » emezo, « daoust ha ne lavares ket, araok, e vijes eskob ? »\n— « Ya, gwir eo. »\n— « Ne garfes ket mont da veleg ? »\n— « Eo vat », emezan.\n— « War an hent emaout, paotr. Dalc’h mat ; pa vezi deuet mat d’an aotrou person e vezi barrek. »\nMari a gleve kement all diwar-benn he filhor.\n— « Eur pec’hed e vo evidoc’h, Mari, ma ne rit ket eur beleg eus a Laouig. »\n— « Ne c’houlennan ket gwell », eme Vari. « Met eus a belec’h en defe ar bugel traou da vont d’ar skolaj ? N’eo ket e dad hag e vamm a c’hell ober eun dra bennak ; va danvez-me n’eo ket bras ; hag ar gerent all tosta n’eo ket re hir ar peuri ganto ivez. Ha neuze, gouzout a rit eo Laouig ar c’hosa eus eur vandenn hag a gresk bep bloaz. Kredi a ran e vo mall gand an tad kaout ar mab hena da zikour gounit bara d’an holl. »\n— « Gwir eo, Mari… Ha goulskoude, eun dra bennak a zo da ober… »\n— « Amzer a zo c’hoaz », eme Vari.\nIII. — " HA PETRA RIN-ME ? "\n« Eun dra bennak a zo da ober… » Mari a gleve ar gomz-se o voudinellat en he diou skouarn.\n— « Ha petra rin-me ?… Pedi ? — Her graet hon eus, va filhor ha me, evit gouzout bolontez an aotrou Doue ». An holl, evit gwir, a c’helle o gwelout o daou o vont alies da japel Sant Gonvel, en tu all da aod Penfoul ha tost da Lanc’hallez, hag aliesoc’h c’hoaz da japel Intron Varia Kerzent, wardro kastell bras Tremazan.\nEun dervez, an Introun Varia a zigasas da Vari eur menoz mat. « Eur beleg », a zonje Mari, « a vez galvet bemdez da welout tud klanv ha tud toc’hor… Hep gouzout bolontez Doue war Laouig, azalek hirio e voazin va filhor da welout tud mac’hagnet ha tud varo… » Aes oa d’ezi hen ober. An holl, e parrez Landunvez, a deue da glask Mari Gerlagen pa veze unan maro en ti. Hi eo a rae chapel ar maro ; hi a rae ar c’hurunennou da lakat war an arched ; hi eo a zibabe al leoriou santel a veze lennet e-pad an arc’houest ; hi a lavare peurvuia pedennou ar re varo. Hiviziken e kasas d’he heul ar paotr, yaouank c’hoaz goulskoude, p’e gwir n’en doa ket graet c’hoaz e Bask kenta. Labour Laouig a veze dastum bleuniou ha glasvez, ha goudeze, lenn beb an amzer eur pennad kentel war ar maro, ar varn, ar baradoz, ar purgator… Ne gredan, ket e c’hellje beza, evid eun « danvez beleg », kaeroc’h ha talvoudusoc’h kenteliou.\nMari a veze galvet ivez pa c’hoarveze gand unan bennak trouc’ha eur biz, pe eun troad… Traou evelse en em gave alies awalc’h gand ar wazed pa vezent o trouc’ha lann pe goad, hag e-pad an eost da boent ar medi. Laouig a zeskas en doare-ze penaos gwalc’hi eur gouli, penaos ha gant petra gelei eur biz trouc’het (…N’oa ket hano eus a wiad kefnid nag eus a loustoniou all…) Deski a reas dreist-holl ober vad d’an dud ezommek.\nSavet en doare-ze gand e noun, dalc’het pell diouz ar vugale all nemet da boent ar skol ha pa vezed war evez anezo, Laouig ne c’helle, diouz meno an holl, ne c’helle beza nemet beleg pe relijius.\n— « Evelkent », a lavare unan bennak da Vari, « n’hoc’h eus ket a zonj e chomfe Laouig da labourat douar ? »\n— « Jezus ! ha perak ’ta ? Da belec’h ez aio ken ? Re baour eo e dud, ha me ivez, evid e lakât war ar studi ! »\nGraet e Bask kenta, bet d’ezan e « zertificat », Laouig a jome atao e Kerlagen.\nIV. — DOUE A GLEV\nMOUEZ AR BOBL\n« Asa mat », a lavaras eun dervez Paol ar Baradoz, « daoust ha ne vo kavet den da gomz d’an aotrou Person ? Eur pec’hed e vije chom hep kas da veleg eur paotr evel Laouig. Yvon ar Penker a c’hedo bloaz pe zaou muioc’h evit kaout skoazell digand e vugale, na petra ’ta. Ne vanko ket a dud d’ezan abenn-nebeut aman ? Ha da c’hedal, daoust hag an amezeien ne gendalc’hint ket, a galon vat, da ober o aluzennou ha da rei d’ezan karr ha loan pa vezo red ? »\nMamm Laouig a gleve, en dro d’ezi, komzou evelse bemdez. Ne lavare netra, ar baourez keaz ; met a greiz he c’halon hi a bede ivez Introun Varia Gerzent da c’houlenn digand an Aotrou Doue ar c’hras d’ezi da gaout eur mab beleg.\nDoue a glevas erfin mouez ar vamm ha mouez ar bobl.\nEun dervez, — ar merc’her oa, — an aotrou Kure a c’halvas Laouig, da vont d’e gaout d’ar presbital, goude ar skol.\nTrumm goude peder eur edo ar paotr dirak dor-vras ar presbital. Krena a rae. Biskoaz n’oa bet en ti-ze ; biskoaz n’en doa komzet ouz eur beleg nemet er gador govez hag er skol gatekiz. An aotrou Kure oa tad kovesour Laouig, hag hep komz da Laouig eus ar velegiaj, en doa lakaet e kalon ar paotr eur garantez virvidik evit Jezus hag e Vamm Zantel ; hep lavarout netra d’ar gerent, an aotrou Kure en doa klasket an tu da gas Laouig d’ar skolaj.\n— « Tosta aman », eme an aotrou Kure da Laouig ha ne grede ket mont beteg ar gegin. « N’eo ket Mari-Jan a raio aon d’it, michans ! ! »\n— « O nann, c’hat ! » a lavaras Mari-Jan en eur c’hoarzadenn. « N’eo ket da d’it kaout aon ! Aman ez eus eur berenn evidout, sell ! N’eo ket lavaret e pefe tanvaet biskoaz per evel hounnez ? »\n— « Nann ’vat », a respontas Laouig hardisoc’h. « Du-man n’eus ket a draou evelse, nag e ti va noun kennebeut. »\n— « Ha da vamm, Laouig ? » a c’houlennas Jani, ar plac’h all, « pare eo ? »\n— N’eo ket c’hoaz. Deac’h e oan bet ouz he gwelout gant va noun, hag e lavare ’oa gwelloc’h. »\n— « Gwell a-ze! Ma ’z out eur paotr mat, Laouig, te a deuio aman diou wech ar zizun, da gerc'het soubenn evit da vamm, keit ha ma vezo klanv. »\n— « Bennoz Doue d’eoc’h ! » eme Laouig.\nAr plac’hed o dije kendalc’het da varvailhat, met an aotrou Kure a lavaras :\n— « Deus d’an nec’h ganen-me, Laouig. Me ivez am eus da gomz d’it. »\nHa Laouig da heul an aotrou Kure.\n— « Mat ec’h eus gouezet adarre da gentel hirio, Laouig. Piou en deus desket d’it kement a ouzout ? »\n— « Va noun…, ha me va unan dre al leoriou, »\n— « Lenn a rez ’ta ? »\n— « O ya, aotrou Kure, kement a gavan er gêr a lennan. »\n— « Hag ez eus kalz leoriou e ti da noun ? »\n— « Unanik bennak a zo, aotrou Kure : An Aviel, Buhez ar Zent, Leor ar Bris, Feiz ha Breiz, Kelennadurez kristen, an Testamant koz hag an Testamant nevez, hag eun all bennak c’hoaz »\n— Hag ec’h eus plijadur o lenn ? »\n— « Ya, kenan, aotrou. »\n— « Er skol e chomi c’hoaz goude an eost ? »\n— « Ne gredan ket, aotrou. Goude an eost ez in d’ar gêr da zikour va zad. »\n— « Plijont a ra d’it chom evelse da labourat douar ? »\n— « Ya, aotrou. »\n— « Ne vije ket gwelloc’h ganez mont c’hoaz d’ar skol ? »\n— « N’ouzoun ket ’vat. »\n— « Ha ma ’z afes d’ar skolaj ? »\n— « Eürus e vijen, aotrou. Met penaos ? »\n— Ha ma vijes beleg ? »\n— « Va noun, pell zo, a lavar bemdez eur bedenn evit ma vezin beleg. Ha kredi a ran e ra va mamm eun henvelep pedenn. »\n— « Gortoz eun tammig », eme an aotrou Kure en eur zevel diwar e gador. « Ne vezin ket pell… Da c’hedal ma vezin distro, n’ec’h eus nemet gwelout an taolennou kaer a zo el leor-man. »\nLaouig a droas eun nebeut pajennou eus a Vuhez Jann d’Arc, met e spered a oa pell diouz an taolennou a dremene dirag e zaoulagad ; er gêr eo ez edo; ha mall bras en doa da c’houzout petra vije graet outan.\n— « Mat », a lavaras an aotrou Kure distro, « azalek hirio, n’ec’h eus nemet dont aman bemdez da zeski al latin. D’ar skolaj ez i. »\n— « Laouen bras e vijen o vont, aotrou Kure. Met petra lavaro va zad ? »\n— « Me a yelo warc’hoaz d’ar Penker… Deomp breman da gaout an aotrou Person. »\nLaouig a dride e galon. N’en doa aon ebet mui o vont da gambr ar beleg santel, ar beleg madelezus a oa neuze e penn parrez kristen Landunvez.\n— « Setu aman va faotr bihan », eme an aotrou Kure.\n— « Ac’hanta, Laouig, danvez beleg a gav d’it a zo ennout ? »\n— « N ’ouzon ket, aotrou Person. »\n— « Eo, eo, va mab. Eürus ha laouenn e vo da vamm pa glevo ac’hanout, d’ar pardaez-man. Trugareka an aotrou Doue da veza galvet ac’hanout, ha ped start Intron Varia Gerzent d’az tiwall mat. »\n— « Ya, aotrou person. Ha bennoz Doue d’eoc’h ivez ! »\nHir oa bet an abadenn er presbital. Breudeur Laouig ha paotred all Penfoul, skuiz o c’hedal, a oa aet d’ar gêr. Pephini anezo, evel just, a gontas oa bet galvet Laouig da vont da gaout an aotrou Kure goude ar skol. « Mat eo », a lavare ar re goz en tiegeziou ; « poent eo skolia Laouig, ma ’z aio da veleg. »\nAnna ar Penker a dridas he c’halon gand ar fizians.\nYvon ivez a oa en em gavet gand ar vandenn a deue d’ar red eus ar skol, hag e c’houlennas outo :\n— « E pelec’h eo chomet Laouig hirio ? »\n— « D’ar presbital eo aet, va zad. »\n— « Jezus ! Ha da betra ? »\n— « Da vont da veleg », a respontas an hini bihanna.\nYvon ne lavaras mui ger. Met buannoc’h e reas e labour evit beza er Penker a-raok Laouig.\nV. — " YA, RED BUAN, LAOUIG ! "\nEn eur ziskenn eus a gambr an aotrou person, Laouig a gavas diou berenn all evel an hini en doa bet araog, hag a voe pedet da gas an diou berenn-ze d’e vamm.\nEur wech er maez eus a borz ar presbital, Laouig a c’haloupas warzu Kerlagen. Ne wele den war e hent, ker buan ez ae.\n— « M’eus aon out bet lakaet war ar bigorn, hirio », a lavaras tonton Fransa, a oa el liorz o trouc’ha melchen.\n— « N’oun ket », a respontas Laouig, hep kemerout amzer da gomz muioc’h.\nGer kenta Laouig, oc’h en em gaout en ti a voe :\n— « Va noun, me zo o vont d’ar gêr dioustu. Da veleg ez in, o deus lavaret an aotrou Person hag an aotrou Kure Me a zo o vont da gas ar c’helou-ze d’am zad ha d’am mamm. »\n— « Ya, red buan, Laouig ! Da vamm a vo lorc’h enni. »\nGwir a lavare Mari Gerlagen. Lorc’h a voe e Anna ar Penker pa en em gavas Laouig.\n— « Va mamm », eme Laouig, « warc’hoaz, an aotrou Kure a deuio d’ho kaout, pe an aotrou Person ma ne c’hell ket an aotrou Kure. »\n— « Ha petra zo a nevez ? »\n— « Laouen e vijec’h ma ’z afen da veleg ? »\n— « Laouen ? Ne c'houlennfen ket gwelloc’h, va mab. Met n’eo ket d’in-me da goumandi… »\n— « Kaout a ra d’eoc’h va zad a virfe ouzin ? »\n— « Ne gredan ket, Laouig. Met piou da vevo er skolaj ? Piou da wisko ? Piou a baeo evidout ? »\n— « N’ouzoun ket, va mamm », eme Laouig en eur zonjal goulskoude : « Michans an aotrou Kure a oar an traou-ze ! »\nYvon a oa wardro an ti o c’hedal distro e vab eus ar presbital. War zigarez dont da eva eur banne dour, pe da dana e gorn, ec’h en em gavas en ti. Klevet en doa mouez ar paotr.\n— « Tad », eme Laouig, « daoust hag eürus e vijec’h ouz va gwelout-me war ar studi da vont da veleg ? »\n— « Me ? Perak ne vijen ket ? Goulenn digant da vamm. »\nAr paotr a voe lakaet nec’het gand an doare ma respontas e dad. « Marvat », eme Laouig outan e-unan, « va zad ne oar ket muioc’h eget va mamm e pelec’h e kavor arc’hant da baea evidon ! »\n— « Warc’hoaz », eme Anna, an aotrou Kure a deuio beteg aman. Michans, Yvon, e kavoc’h labour wardro al liorz pe an ti da c’hedal ma teuio. »\n— « Labour awalc’h a zo dre a-ze war-dro an ti. »\n— « Va mamm, ar per-man a zo d’eoc’h, eus ar presbital, digant Mari-Jan. Ha lavaret ez eus d’in mont da gerc’het soubenn diou wech ar zizun, keit ha ma vezoc’h klanv. »\n— « Bennoz Doue d’ezo ! Distro breman da Gerlagen. Ha deus aman warc’hoaz kerkent hag an aotrou Kure. »\nAr breudeur hag ar c’hoarezed yaouankoc’h a jome sioul e-pad ar marvailh-ze. Sellet a raent hepken ouz o breur Laouig gand eun ear da, lavarout : « Petra deuio heman da veza ?… » Ar vihana, Soazig, daou vloaz hanter d’ezi, a gomzas da genta. Gervel a reas Laouig, hag e tiskouezas d’ezan ar Groaz a oa a-zioc’h an daol :\n— « … Aouig !… Aouig !… ezu !… ezu ! »\n— « Mignonez out da Jezu ? » a c’houlennas outi Laouig. Hag ar vihanig da eja he fenn da lavarout « ya ! »\n— « …Aouig !… aouig !… » a gendalc’he ar verc’h.\n— « Laouig a zo ivez mignon da Jezu ha tata, ha mamm, hag an holl en ti » eme ar vamm.\nO klevet an elig bihan, Yvon hag Anna n’oant ket evit miret da zonjal :\n« Gwir vignoned an aotrou Doue a dle beza prest atao da ginnig d’ezan kement a c’hed diganto : o nerz, o madou, o foan, o buhez, o bugale. Pep tra a zo da Zoue, ha Doue a c’hell goulenn diganeomp pep tra »\nE-pad koan, en dervez-se, n’oa ket bet kalz a drouz er Penker. Goude « Buhez ar Zent » ha « Grasou », an holl a yeas da gousket. Unan eus ar merc’hed a gontas, diouz ar mintin warlerc’h, he doa gwelet en he hunvre Laouig ouz an aoter vras, e Landunvez, gand an oferenn-bred.\nVI. — " HO MAB C’HOUI EO A FELL D’EOMP ! "\nLaouig n’en doa ket serret eul lagad e-pad an noz. N’oa ket diwezat oc’h erruout er Penker. Mall bras en doa da welet an aotrou Kure.\nWar-dro dek eur ec’h en em gavas ar beleg. Raktal, Yvon, chomet da c’houennat el liorz, a voe galvet da zont d’an ti. Hag an aotrou Kure d’ezan dioustu :\n— « Ac’hanta, Yvon, gouzout a rit petra oun deuet da c’houlenn diganeoc’h. Daoust ha ne vije ket eun enor hag eur blijadur evidoc’h kaout eur mab beleg ? »\n— « Eo, va Doue, aotrou Kure, eun enor e vije evit hon ti. Met gouzout a rit e pe stad eman an traou ganeomp aman. Penaos, a gav d’eoc’h e c’hellfemp-ni beva Laouig er skol, hag e wiska ? Ha piou a baeo ar skol, aotrou Kure ? Ni a zo nec’het awalc’h aman o kaout hor boued. Mall am eus, aotrou, e vije unan eus ar baotred da rei skoazell d’in… Nao grouadur a zo, hag an aotrou Doue a roio d’eomp marteze unanig bennak all : kompren a rit n’eo ket aes da eun den e-unan gounit bara da gement a dud. »\n— « Gwir eo, Yvon. Met an aotrou Person en deus lavaret e paeo ar skol. Komzet em eus da verc’hed Penn-al-Lann, hag ar vamm, Marivon, koulz hag ar verc’h kaer, Paulina, o deus lavaret e roint bep bloaz o aluzenn. Hag e-touez ar gerent ? Daoust ha ne vo ket kavet tud a volontez vat da rei eun tamm kig, pe eun tamm amann beb an amzer, ha zoken eur gwenneg bennak bep bloaz ? Me va unan, daoust ha n’oun ket pinvidik, a zikouro ivez gwella ma c’hellin da veva ha da wiska ar paotr.\n— Aotrou, ho trugarekât a reomp eus ho madelez evidomp. Bennoz Doue d’an aotrou Person ha da verc’hed Penn-al-Lann. Goulskoude e rankan lavarout d’eoc'h ne gredjemp biken, ni, mont da c’houlenn digant hor c’herent arc’hant pe draou-all evit skolia hor mab. Hor c’herent, lod anezo, n’int ket paour; met kalz a vugale o deus ivez, hag e c’helljent lavaret d’eomp o deus da skolia ar re-ze da genta, m’o dije c’hoant da gas unan pe unan eus ar familh da veleg. »\n— « Ho mab c’houi eo a fell d’eomp, Yvon. Hag an Aotrou Doue, war a glevan, en deus diskouezet a-bell zo en doa dibabet Laouig evitan. Ne c’houlennin ket diganeoc’h mont da glask sikour digant ho kerent. Me a yelo va unan, ha dioustu zoken, ma livirit « ya ».\n— « Aotrou Kure, c’houi a oar gwelloc’h egedon-me petra da ober. Gouzout a rit ne vezo den eürusoc’h eged Anna ha me ma kemer an Aotrou Doue unan eus hor bugale. »\n— « Mat eo, Yvon… Neuze, Laouig, e teui da gemeret kenteliou latin, bemdez, d’ar presbital. »\n— « Ya, aotrou Kure », eme Laouig leun a joa.\n— « Ha breman », eme ar beleg, « emaoun o vont da welout ar gerent. »\n— « Bennoz Doue d’eoc’h! » a lavaras ar vamm, an daelou en he daoulagad.\nPATRON SKOLAJ LESNEVEN\nen deus diwallet kalz bugale\ngalvet gant Doue.\nVII. - POAN A VO\nLaouig a voe lakaet e skolaj Lesneven goude an eost. Ne vankas netra d’ezan, er bloavez kenta : bara kement ha ma kare ; eun tamm brao a gig moc’h ; eur volennad vras amann ; awalc’h evid ar zizun. Hag e zilhad a oa dereat.\nEn em blijout a reas Laouig e Lesneven. Kamaraded vat en doa kavet, hag eur beleg mat ha santel d’e hencha. Deski brao a rae. Ha pa deue e vamm pe ar c’hoar gosa d’e welet, deiz ar marc’had, Laouig a ziskoueze bepred beza laouen. Mari Gerlagen a deue ivez alies da zigas traou d’he filhor karet, hag a roe d’ezan eur gwenneg bennak da ober e zispignou.\nEn eil bloavez e voe disterroc’h ar zoubenn gand ar paotr. Mari Gerlagen a oa maro, goude eur c’hlenved paket o vont war-dro tud klanv. Meur a hini eus ar gerent a ankounac’hae rei o aluzenn d’an aotrou Kure nevez. A drugare Doue, merc’hed Penn-al-Lann a gendalc’he da zikour, hag eur c’hoar ivez da Anna, hag a oa dimezet da vont da vilin an Traon. Tud Kerlagen hag an aotrou Kure a rae ivez kement a c’hellent. N’oa ket awalc’h goulskoude. Dilhad ha bara a c’hellet da gaout d’ar paotr gand an aluzennou-ze, ha netra ken. Ar vamm neuze, evit gellout kas eun tamm amann d’he mab, a lakeas tud ar gêr da zebri alies bara zec’h. Eur bastell gig zoken — awalc’h da lakât war eun tamm bara — a c’helle da zerc’hel evit Laouig pa deue eur freskad digand ar gerent pe an amezeien vat. Awechou, pa na veze tamm kig ebet da gas d’ezan, Laouig en deveze daou pe bewar gwenneg da brena « saucisson ». Hag ar vamm baour, o sonjal pegen disterik oa stad he mab er skolaj, a ouelas meur a wech en eur zistrei d’ar gêr goude ar marc’had. En despet da-ze, Laouig a gendalc’has war ar studi, ha biskoaz ne voe klevet o klemm.\nDoue a skuilhas e c’hrasou war eur familh hag a ziskoueze d’ezan kement a volontez vat. Yec’hed a roas d’ar skolaer. Hag er gêr, dre ma kreske ar jeo, e kreske ivez ar vad. Daouzek krouadur o doa breman Yvon hag Anna ar Penker. Ha mestr Yvon, evit sikour eur familh ken niverus, en doa prenet d’e verour lodennou eus eun atant hag a oa bet gwerzet tamm ha tamm. An daou gosa eus ar vugale a veze er park gant o zad. An trede hag ar peware a veze fiziet enno an diou vioc’h hag al loan. Paour e chomed c’hoaz ; da vihana aet oa kuit an dienez, ha Laouig en deveze bep sizun peadra da lakât war e vara.\nVIII. — SKOLAER LESNEVEN\nPoania a rea Laouig da zeski an holl skianchou. N'eo ket awalc’h da eur beleg beza santel (ar zantelez eo ar penn-kenta goulskoude) ; red eo d’ezan beza gouiziek. Ha Laouig a boanie. Pa veze deiz ar priziou, Yvon hag Anna ar Penker a gleve henvel o mab nao, dek gwech pe ouspenn ; ar vistri n’o deveze nemet meuleudiou da lavarout eus a Laouig ; ar gamaraded a zirede da ober o gourc’hemennou d’o c’hamarad. Ger aotrou Person pe aotrou Kure Landunvez eo a blije ar muia da Laouig : « Dalc’h mat, paotr. Evid an Aotrou Doue eo ! » Ha Laouig a yae da ginnig d’ar Werc’hez, er japel, ar gurunennou glas hag aour a oa bet lakaet d’ezan war e benn.\nA drugare Doue, Laouig a jome izel a galon, ha den n’en doa e glevet o fougeal. N’eo ket tro a vanke d’ezan goulskoude pa en em gave er gêr evid ar vakansou.\n— « Petra Laouig ? mistri-skol a zo c’hoaz e Lesneven da c’houzout traou da zeski d’it ? Kement all a spered az peus te, ha keit all zo emaout er skolaj ! »\n— « Ya da », eme Laouig. « Ha pa jomfen hanter-kant vloaz all er skol, e kavjen atao traou da zeski ha tud d’am c’hentelia. »\n— « Va Doue ! Kement-se a draou a c’heller da lakaat e penn an den ! »\n— « O ! » a responte Laouig, « kalz traou a dremen dre benn eur skolaer… met ne jom ebarz nemet eun nebeudig tra. »\n— « Te, da vihana war a glevan, a zo eun doktor ac’hanout ! »\n— « Doktor e vijen kavet marteze gand eun den dizesk ha diskol ; met va mistri ha va c’hamaraded barrekoc’h egedon a oar n’eo ket gwir. Gwella ma c’hellan ez a an traou. Ne e vije ket brao d’in kennebeut chom da zigeri va genou pa z’ eus kement a dud o kemerout poan ganen ! »\n— « Gwir awalc’h eo avat. »\nLaouig a gare ar skolaj ; hag an holl, war-dro Laouig, a ouie ez oa eur skol vat e Lesneven. Eun amezeg, e tro da farsal michans, a lavaras d’ezan, eun dervez :\n— « Klevet am eus lavaret ez eus, e Lesneven, bugale eus a Landerne hag eus a Vrest. Ar baotred-se marvat a zo lampouned. »\n— « Fazia rit, Yann, ma sonjit eo an holl gêriz lampouned. Evidon-me am eus eur mignon eus ar gwella, hag a zo eus a Vrest. »\n— « Jezus ’ta ! Ar vourc’hizien a zell ouz ar baïzanted eno ? »\n— « Ya! Eno n'eus na bourc’hiz na païzant. Eno n’eus nemet kamaraded vat hag o deus, eur c’halz anezo, ar zonj d’en em ginnig da Zoue eveldon ?\n— « Kleo 'ta ! Mantrus eo !… Da gamarad eus a Vrest, petra reio hennez diwezatoc’h ? Medisin ? Ofiser ? Alvokad ?\n— « Va c’hamarad a yelo da Gemper eveldon. »\n— « Sebezet oun, Laouig, ouz da zelaou. Evidon-me a gave d’in, zur, n’ez ae da veleien nemet ar vugale vat diwar ar maez, ha c’hoaz ar vugale baour. »\n— « Doue ne zell ket ouz madou ar gerent. Klask a ra beleien e-touez tud eus a bep stad. »\n— « Ya, ya ! Gouzout a ran n’eo ket Doue eo a zizonje eus an dud pinvidik. Met kaout a rae d’in ar gerent hag o doa eun tammig danvez, zoken war ar maez, ne lezent ken o bugale da gemerout an hent-se. »\n— « Gwir eo ne dleer ket kounta war ar velegiaj evit dastum peadra. Met ar gerent a roio o bugale da Zoue o devezo muioc’h a veritou. Hag e Lesneven ez eus meur a hini da vont da Gemper er blâ-man. »\n— « Gwell a-ze, Laouig. Rouesaat a rae ar veleien ganeomp, ha meur a barrez a zo ranket da lezel hep Kure. Aman n’hon eus ket da glemm. Gwir eo, marteze an aotrou Kure a jom ganeomp dre m’en deus an aotrou Person eun tammig oad dija. Kenavo, Laouig, ha dalc’h mat war an hent-se. Keït all zo n’eus bet beleg ebet eus hor parrez ! »\nIX. — SOUDANENNET\nHoll barrisioniz Landunvez a welas Laouig gant e zoudanenn da zul vras ar Rozera. En oferenn-vintin pa zavas betek pazenn uhela an aoter da zigemerout an osti zantel, kement hini a oa en iliz a bedas kalonek evid an den yaouank. Goulenn a rejont digant Intron Varia Gerzent beilha war o « danvez beleg ». Evito, Laouig n’oa ket mui mab ar Penker : Laouig a oa breman Kloareg Landunvez.\nD’an oferenn bred e voe muioc’h ar sellou warnan. Pa weljont Laouig o tont eus ar sakreteri, goude ar gurusted hag ar sakrist, gantan eur zoupiliz nevez-flamm ha gwenn kann, ar wazed a zavas o fenn. Doare vat a gavent da Laouig gand e wiskamant nevez. Re hir oa e zoudanenn goulskoude, rak aon a zeblante kaout an abad da vale warnezi.\nAr merc’hed ne welent seurt.\n— « Ac’hanta », eme Baol ar Baradoz hag a oa deuet da leina d’ar Penker, « kanet en deus Laouig er c’heur hirio ? »\n— « Tanoïk oa e vouez d’an Asperges ha d’ar C’hyrie », eme Soazig. « Marvat e piglamme ar galon er penn-kenta eus an ofis. Goude ez ae gantan evel kustum. »\n— « Me garje beza bet ouz ar balustr hirio. »\n— « Ho tro a deuio, Paol, ma kendalc’h an Aotrou Doue da rei d’eomp holl buhez ha yec’hed. Deiz an oferenn-nevez, ma plij gant Doue, ni a starno ar c’harr d’ho kas beteg ar vourc’h. Ne c’helljemp ket ober brasoc’h plijadur da Laouig en dervez-se. »\n— « Nag em eus mall, Yvon, da welout va « eskob mat » graet beleg ! Setu aze hag a vezo eur beleg a zever ! — Ha petra lavarin-me breman da va c’hamarad bihan! Kredi a ran e klevo c’hoaz ganen aliesoc’h Laouig eget aotrou. »\n— « Me gav d’in, Paol, e tleoc’h komz outan evel tud an ti. Aesoc’h e kavo. Ha gouzout a ra mat oc’h eus, c’houi, respet evid ar zoudanenn. »\nAn amezeien a gavas dereat staga dioustu da lavaret aotrou da Laouig.\nPemp bloaz e voe Laouig e Kloerdi Kemper. Bloaz soudard a reas ive war ar marc’had. Pell e vez an abadenn evelato, araok an urziou diweza. N’eo ket re hir goulskoude pa zeller ouz pouez ar garg a zo e kont ar beleg… Ya, met, hag an dispignou? — A drugare Doue, hini eus madoberourien Laouig ne gile.\n— « N’omp ket tamm paouroc’h », a lavare Soaz a Gerlagen. « Kredi ran zoken, dre ma roomp e teu Doue da rei d’eomp. »\n— « Evelkent », a responte Laouig, « ez eus meur a vloavez abaoue ma tispignit ganen.»\n— Ha neuze ? » eme C’hod « pa vezi beleg, te a bedo evidomp, michans ? »\n— « O ya, bezit dinec’h. »\n— « Mat, en doare-ze e c’helli paea d’eomp da zle. »\n— « Ne vankin ket, tintin God. Ne ankounac’haïn biken an dud o deus graet vad d’in. Hag ez eus kalz anezo ! Sad aze merc’hed Penn-al-Lann graet ganto eur gamps evidon da lakat deiz ar velegiaj, e miz gouere kenta breman ! Klevet am eus lavaret ez eus eur mondian bennak eus ar barrez hag en deus sonj kinnig d’in eur c’halir evit va oferenn genta… Marvat e rankin pedi holl dud Landunvez evit lein vras va oferenn-nevez. »\n— « Feiz ’vat ! Nec'het awalc’h e vezi lakaet pa ’z i da ober da dro. Met na jom ket re bell da nec’hi. Ped muioc’h eget nebeutoc’h. An taol diweza a vo. Da dad en deus lavaret d’eomp e c’helle paea eul lodenn vras eus an dipignou a vo e Kemper. Ni a raio an traou deiz da oferenn-nevez. »\n— « An aotrou Person en deus komzet d’in evel ma komzit. N’eo ket awalc’h d’ezan va digemerout er presbital deiz ha noz, pa garan ; lavaret en deus d’in n’o do ket ar gerent da en em emell eus leïn ar veleien… Hag e lavarer n’eus ket a dud vat war an douar !… Evidon-me, abaoue ma ’z eus ac’hanon, n’em eus gwelet en dro d’in nemet tud vat !\n— « Diwezatoc’h, Laouig, pa vezi en eur barrez, e weli a bep seurt. An aotrou Doue eo a zo bet mat evidout. »\nX. — AN OFERENN NEVEZ\nE Kemper oa bet kalz tud evid ar velegiaj. Tri oant eus ar Penker ; kement all eus a Gerlagen; daou eus a Lanc’hallez ; Paulina Benn-al-Lann, hag eur pewar pe bemp all. Holl o doa kavet kaer meurbet al lidou en Iliz-Veur. Pa weljont an abostolerien, avielerien ha beleien nevez astennet war leurenn ar c’heur epad m’edot o kana Litaniou ar Zent, neuze an dour a deuas en o daoulagad : biskoaz n’o doa komprenet gwelloc’h ar garantez birvidik a dle beza e kalonou ar baotred yaouank-se hag a varv d’ar bed evit beza holl da Zoue… Anna ar Penker n’oa ket bet pell oc’h anaout he mab e-touez ar re-all. Paulina ne zaleas ket kennebeut da anaout ar gamps a zouge Laouig… Pedennou ar gerent a voe kalonek pa glevjont ar pemp warnugent beleg nevez o lavaret a-unan gant an aotrou ’n Eskob oferenn an deiz.\nE Kemper edo tro ar gerent dosta. Hirio eman tro ar barrez.\nGouel Hanter-Eost a zo ha pardon bras Intron Varia Gerzent. Biskoaz n’oa bet gwelet e Landunvez kement a « driomf ». Etre an iliz parrez bag ar japel oa bet lakaet, a bep tu d’an hent bras, pilierou uhel daou ba daou, eur c’harlantezenn deliou glaz ha bleuniou a bep liou stag outo ha war o beg drapoiou o ficha gand an avel. N’oun ket gouest da lavaret pegen kaer eo kinklet ar japel : goulaouennou ne vank ket da vihana.\nHag an amzer a zo eus ar re gaera.\n— « Bole a zo gand ar c’hleier », a lavar Yann, amezeg tosta Kerlagen ». Poent eo chacha… ma welimp ar brosesion o vont eus an iliz d’ar presbital, da gerc’het ar beleg yaouank. Lavaret a rear e vo graet enor vras d’an aotrou Laouig, ha lec’h a zo. Daoust ha n’eus ket eun ugent vloaz bennak abaoue m’eo maro an aotrou eus a Benn-al-Lann, diweza beleg hor parrez ? »\n— « E tle beza keit-all vat, » a respont Per a Lanc’hallez.\n— « Ne glevez ket c’hoaz ar c’han ? »\n— « Nann, ne glevan netra. Ha neuze, tost emaomp. Ha pa vijer breman o renka an traou da zont er maez eus an iliz, emaomp abred-awalc’h. »\n— « Sell, Per ; emaïnt o tiboucha. Da vreur Job eo a zoug ar groaz evitoare ? »\n— Ya; egile eo Glaoda ar Penker. Ar gerent eo a zo hirio gand an drein. Ne welit ket Jakez ar Penker gand ar banniel bras ? ba Saïg a Gerlagen, ha Paol a Benn-al-Lann. »\n— « Ah ! Paol a zo ivez ?… N’eo ket souez avat ! Gant an de eman tad ar beleg, hag e baeroun… An daou all ne vezont ket gwelet… Daoust hag an de a yelo beteg ar japel ? »\n— « N’ouzoun ket… Jezuz, nag a veleien !… »\n— « Te ’lavar !… Hennont, ar chaloni a zo da dosta d'an aotrou Person, eo aotrou Person Gwitalmeze, kredabl ? Hag egile, marvat, eo aotrou Superior Lesneven ? »\n— « Ya. Hag aman, tostoc’h d’eomp-ni, eman an aotrou Bleunven, a oa Kure en hor parrez p’edo Laouig, er penn-kenta eus e skolaj.\n— « Hen eo a brezeg, war a gonter ? »\n— « Ya ; hen eo. »\n— « Plijadur a reio d’ar barrez e glevet. »\nDigor eo dor porz ar presbital. An dud a c’hell gwelout ar beleg yaouank daoulinet war eur gador-vourell, eun avieler hag eun abostoler a bep tu d’ezan, ha ganto o zri dilhad alaouret, lugernus dindan an heol. An aotrou Person a denn ar groaz arc’hant diwar he zroad, hag a ro anezi da boket d’an aotrou Laouig. Mouez ar beleg a greno pa gano geriou kenta ar Veni Creator. Goudeze, dindan an de, hag hed an hent da vont da Gerzent, ne welo mui den ; ne glevo mui netra. Pedi ne reio ken, ha sonjal eman o vont bremaïg, dre eur gomz hebken, da lakat Mestr an Nenv hag an douar da ziskenn war an aoter.\nE-pad an oferenn, ez eus kanaouennou dudius. Ouspenn ar Gloria hag ar Gredo kanet gant ar mor tud a zo deuet d’ar gouel kaer, kloareged ar c’hanton o deus desket mat an holl bedennou a zo da gana en eun ofis dereat. Ar barrizioniz a zo lorc’h enno : biskoaz n’o doa klevet na gwelet kement-all. Paol ar Baradoz a zo war ar renk kenta, tost d’ar balustr, azezet war eur gador : ne zilammo ket e zaoulagad diwar ar beleg ; e japeled a zo gantan en e zourn, hag a dro,… hag a dro… Petra lavar Paol da Introun Varia Gerzent ? Den ne oar. Marvat e trugareka ar Werc’hez da veza bet bepred war evez eus he bugel karet, Laouig. Ha bennoz a lavar ive da Zoue da veza roet d’ezan e-unan ar c’hras da welout an dervez bras man.\nDiou gomz lavaret gant an aotrou Bleunven er gador :\n« Danvez beleien a vez kavet e-touez an dud paour evel e-touez an dud pinvidik, e-touez an dud dister evel e-touez an dud a renk uhel. An aotrou Doue ne c’houlenn ket digant ar vugale a zo galvet gantan pegement a leve o deus o zud. Gwelet a ra dreist-holl feiz birvidik ha karantez kristen ar gerent. Sellet a ra peurvuia ouz an tiegeziou a zo enno kalz a vugale. »\n« N’eus ket kaeroc’h aluzenn eged an hini ec’h eus graet evit sikour ober eur beleg nevez. Hirio, va breudeur ker, ez eus levenez er Baradoz, hag esperans er Purgator ; hirio, an Ifern a zo kounnaret. Ha c’houi eo oc’h eus graet al labour vat se. Meuleudi d’eoc’h ! Petra eo eur beleg eta, va breudeur ker ? Ar beleg a zo evel pa lavarfen Jezus-Krist e-unan diskennet a-nevez war an douar evit savetei an dud ha rei da Zoue e Dad an enor dleet d’Ezan gant ar grouadurien. »\nAdtapet diwar « https://br.wikisource.org/w/index.php?title=Laouig_ar_Penker&oldid=170186 »\nKemm diwezhañ d'an 8 Mez 2021 da 12:04\nKemmoù diwezhañ degaset d'ar bajenn-mañ d'an 8 Mez 2021, da 12:04.


Pajenn:Morvan - Kenteliou hag istoriou a skuer vad evit ar Vretoned, 1889.djvu/474 - Wikimammenn\nPajenn:Morvan - Kenteliou hag istoriou a skuer vad evit ar Vretoned, 1889.djvu/474\nvelet resusitet, n’o doa nemet scrifa dezhan en eul leac’h a vercaz, hag e roje dezho ho goulen gant ma o divije eur rezon vad bennak.\nEun intanvez a bede caloneg an ancou da lezel er vered he fried e serr pehini, emezhi, e devoa bet poan avoalc’h. Eun intanv a lavare ne felle ket dezhan e teuje he bried e buez, rak cavet en doa eun all hag a blije dezhan cals muioc’h ; hag edo e sonch d’he c’hemeret. Bugale a ioa brema o veva en ho roll, ne rea netra muioc’h a aoun dezho eget guelet ho zad o tont adarre var an douar, rak n’o divije buez vad ebet diouthan. N’ous pet hini, o doa bet heritach en daouzek vloas diveza, a ioa mantret oll o sonjal e vije red dezho disteleur ar pez o doa bet. Eun amezek a ioa strafuillet oll o sonjal e teuje adarre he amezeg e buez, rag he stal a iea cals guelloc’h en dro abaoue m’oa maro an amezek-ze. Eur breur a grene gant aoun na deuje he vreur en dro, rak red e vije dezhan ranna ganthan, ha ne gave ket dezhan e vije tam re vraz he lod. Eur c’hulator a c’houlenne ma vije lezet er bez tad ar vinoret a c’houarne, rag en eur c’houarn tra ar vinoret-ze e c’helle gouarn cals guelloc’h he dra he unan. Bete tadou ha mamou a bede an ancou da lezel ar vugale o doa collet eleac’h ma edont, rak caout a rea dezho\nAdtapet diwar « https://br.wikisource.org/w/index.php?title=Pajenn:Morvan_-_Kenteliou_hag_istoriou_a_skuer_vad_evit_ar_Vretoned,_1889.djvu/474&oldid=162732 »\nKemmoù diwezhañ degaset d'ar bajenn-mañ d'an 28 Mae 2020, da 17:52.


Pajenn:Le Clerc - Ma beaj Jeruzalem, 1902.djvu/277 - Wikimammenn\nPajenn:Le Clerc - Ma beaj Jeruzalem, 1902.djvu/277\nemean, mar gredomp Mahometiz, a oa bet fichet ’barz an daulen-ze gant o frofet, evit merkan ped kantved blavejo a dleo pad ar bed-man. ’Benn fin pep kantved e vije eun tach nebeutoc’h ’barz an daulen : æt vije d’ar baradoz evit stardan tron Allah (Doue). Setu, vit-se, eun de bennag, Satan o tont, c’hoant gantan da dennan an tacho-ze evit berraat amzer ar bed. Krog ’oa gante pa deuaz an æl Gabriel da harz ’nean da beurober e laeronsi, ha d’hen lakat e-mæz. Breman, ’vel ma welet, e zo c’hoaz tri dach hanter ’barz an daulen : tri gantved hanter eta he deuz c’hoaz hon flaneten da bad, ha goude ??? Eun dra c’hoaz ’vit achui. Mar roet eur bakchij da virer an tacho, ec’h efet eün da varadoz Mahomet. »\nNa gredan ket e ve bet koueet kalz arc’hant en dorn pautr an daulen.\nE vabouchenno a lezer gant pautr an nor, ha ni e-mæz ’trezek ar voskeen all.\nMoskeen El-Aksa : Posto an aprouf.\nMoskeen El-Aksa en em gav ’læc’h e savaz gwech-all an impalaer Justinian iliz-veur ar *Ginnigaden. An hano-ze a roaz d’ei evit diskoel e teue an tado hag ar mammo, en amzer ar Judevien, da zigas di ha da *c’hinnig d’an\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Jeruzalem,_1902.djvu/277&oldid=108536 »\nKemmoù diwezhañ degaset d'ar bajenn-mañ d'an 27 Gwe 2017, da 15:39.


Tchotki - Wikipedia\n(Adkaset eus Mătănii)\nUn tchotki (ruseg: Чё́тки, anvet ivez κομποσκίνι komboskini e gresianeg ha mătănii e roumaneg) a zo anezhañ un doare chapeled graet gant ur c'helc'hig danvez, peuliesañ gloan, warnañ meur a skoulm. Implijet e vez evit pediñ gant gristenion/ezed zo, dreist-holl re Ilizoù Katolik Lidoù ar reter ha re Ilizoù Reizhkredennel (pe Ortodoksel) ar Reter.\nPeurliesañ e vez kavet 100 skoulm war bep tchotki, met a-wechoù e vez kavet 50 pe 33 skoulm ivez. E penn ar c'helc'hig e vez kavet ur groaz ha bouloù etre pep renkad skoulmoù. Un doupenn a vez staget ivez ouzh ar re hirañ evit sec'hiñ an daeroù bet skuilhet oc'h ober koun eus ar pec'hedoù.\nKontet e vez gant an tchotki an niver a wechoù ma vez lâret Pedenn Jezuz: "Aotrou Jezuz Krist, mab Doue, bez madelezhus ouzhin, (ur) pec'hour".\nA-hervez e oa bet ijinet an tchotki gant Sant Pac'homius en IVvet Kantved evit sikour ar venec'h na ouient ket lenn da gas da benn o fedennoù en un doare reizh.\nAdtapet diwar « https://br.wikipedia.org/w/index.php?title=Tchotki&oldid=1574206 »\nKemmoù diwezhañ degaset d'ar bajenn-mañ d'an 20 Mae 2014, da 04:43.


Kerzhit er-maez ha rannit traoù e brezhoneg !\nDegadoù a emvodoù etre brezhonegerion a vez aozet a-hed ar blezad-skol get Kerlenn Sten Kidna. Get ar re blaen (abadennoù kaozeal, Kafe-bara-amanenn, Klub soniñ, Lennomp asampl) e c'hellit toulliñ kaoz e brezhoneg bep sizhun.\nAozet e vez oc'hpenn get ar Gerlenn, ur wezh en amzer, abadennoù pe baleadennoù a vez o fal gober a bep sort traoù e brezhoneg. Lod a zay da zeskiñ komz gwell, lod arall, flouroc'h o brezhoneg, a zay da gemer perzh e abadennoù hag a vourront anezhe, netra ken, ha gwell a se ma vez e brezhoneg !\nAr re na gomzont ket forzh a vrezhoneg a c'hell kemer perzh ivez get harp ar valizenn-jubenniñ. Evit lod ag an abadennoù e c'heller degemer nann-brezhonegerion, enta, hag a glev en o selaouelloù ar c'homzoù troet àr ar prim e galleg.\nDiskouezet e vênt er lec'hienn-mañ get ar skeudennig-mañ :\nA dra sur e vez momandoù bourrapl dalc'hmat, ma kaver tro da gendiviz a-ziàr ar pezh a zedenn meur a unan.\nAtalier tailhiñ gwez-frouezh, baleadennoù natur, pezh-c'hoari, baleadennoù kontet pe kanet, gweladenn studioioù Dizale, predegennoù, atalier « kinkladurioù an Nedeleg » evit ar vugale, nozvezh kontadennoù, atalier « soniñ a-veg ha krouiñ sonennoù »... ha kement tra zo.


Pajenn:Marrec - Doctrin ar guir Gristen.djvu/72 - Wikimammenn\nPajenn:Marrec - Doctrin ar guir Gristen.djvu/72\ngræt ar maro  ; mæs crouet en devoa an den, evit beva da virviquen : ne oa ignoranç-ebet en e speret, na goal inclination-ebet en e volontez ; er c’hontrol, Doue en devoa roet d’hon tud quenta ur squiant vras, hac ur galon leun a furnez : an anoudeguez o devoa eus a Zoue a ioa cals en tu-al d’an ini a allomp-nî da gaout, epad hor buez var an douar ; en hevelep-fæçon ma o devoa un æzamand vras da ober ar mâd dre ne voa controliez-ebet en o inclinationou oc’h enebi outho. Mæs ar pez a oa caëroc’h c’hoas, ne bossedent quet an donæsonou-se evito o-unan, mæs ive evit o bugale, ha quement ini a oa da zont var o lerc’h pere a dleie caout ar memes eürusded hac ar memes avantach eveltho, ma o devize quendalc’het da veza fidel da Zoue.\nMæs, siouas ! aliet gant an drouc-speret pehini en devoa avi oc’h o eürusded, e teujont da zibri eus ar frouez a oa difennet outho gant Doue, ha neuse-souden e voue lamet digantho ar c’hraç hac ar justiç original : o squiant a voue troublet dre an ignoranç ; o bolontez a deuas da veza sujet d’ar zempladurez o c’horf ; d’ar c’hlênvejou ha d’ar maro. C’hoas ouspen, an dorn eus a justiç Doue ne dê quet en em gontantet da bunissa hepquen hon tad hac hor mam guenta, mæs punissa a ra ive o fec’het, ê quement den a zo deut hac a deuï var o lerc’h : rac-se, oll vugale Adam, nemet ar Verc’hes glorius Vari, a zo oll ampoëzonet dre ar pec’het originel : oll ez-int bugale a goler, pere n’o deus evit partach, nemet an ignoranç an dallentez hac a bep seurt goal-inclinationou. Ouspen quemen-se, ar brezel, ar guernez, ar c’hlênvejou, ar maro, hac ê general\n↑ [Sap. I, 13: Deus mortem non fecit.]\nAdtapet diwar « https://br.wikisource.org/w/index.php?title=Pajenn:Marrec_-_Doctrin_ar_guir_Gristen.djvu/72&oldid=99854 »


Abadenn Ar brezel diwezhañ e Bro-Gerne : Ar brezel diwezhañ e Bro-Gerne #2 Arruet eo ar "Boched"\nAbadenn Ar brezel diwezhañ e Bro-Gerne - Pennad skignet d'ar 09.09.2019\nKemper e 1940\nMiz-Mae 1940. An Añglichen o deus ambarket en-dro e Dunkerque. Okupet eo ar Broioù-Izel. An arme belj a zo bet oc'h en em rentañ d'ar Wehrmacht. Paul Reynaud en deus lakaet en e soñj dalc'hen penn d'an Almañted e Breizh ...\nMet d'an 22 a viz Even 'oa bet sinet an armistis e koad Compiègne a-benn ar fin. Ha d'an 19 a viz-Eost 'oa arruet ar "Boched" e Kemper hag e Brest. Okupet ' oa Breizh neuze.\nJean Kermanac'h (Banaleg) ha Marie-Louise Kermanac'h (Tregon) a gonto deomp deus an devezh pa oa en em gavet an Almañted er vro. Yvonne Derrien (Terrug) a oa bet he zad prizonnier en Almagn e-pad pemp bloaz hag hini Madalen Direur (Boneur) a oa bet o labourat asambles gant un ofiser alman kaset da Vrest a-raok ar brezel.\nKlevet 'vo tud all ivez : Jos Merrien (Gouezeg), Anna Ely (Argol), Marie Quéau (Ploneve), Ronan Hénaff (Lokorn), Yann ar Moulin (Pleiben) ha Françoise Riou (Terrug)


Stumm eus an 30 Her 2018 da 09:23\nStumm eus an 30 Her 2018 da 09:23 (kemmañ) (dizober)\nGoude bezañ chomet en [[Arelate]], e lec'h pennañ e-fin an oberiadur-brezel a-enep ar Vandaled en [[Hispania]], Majorian a zivodas e lu goprsoudarded barbared hag ambrouget gant nebeut gwarded a zistroas da Roma. Erruet eno, e soñje dezhañ kenderc'hel gant ar reizhadurioù ret. Ricimer a yeas da gejañ gantañ ambrouget gant ur bagad soudarded; ar magister militum a gejas gant an impalaer e-kichen [[Tortona]] (tal-kichen [[Piacenza]], lec'h ma oa bet muntret [[Avitus]]). Harzet e voe ha distroadet d'an 3 a viz Eost.\nAdtapet diwar « https://br.wikipedia.org/wiki/Dibar:MobileDiff/1809529 »


Divadeziñ evit respont ouzh torfedoù an Iliz – Dispak\nPublished on 30/04/2019 10/10/2021 by Mevena Guillouzic-Gouret\nAbaoe un nebeud bloavezhioù e kresk er bed a-bezh an niver a dud a fell dezho bezañ divadezet ha terriñ o liamm gant an Iliz Katolik. Un doare evit ar feizidi ha feizadezed pe get, skuizh ul lodenn vras anezho gant droukskouerioù ar Vatikan, da embann sklaer o dizemglev gant an Iliz.\nBep bloaz e vez enrollet tost da 250 000 badeziant e Frans. E-kerzh dibenn-sizhun Pask e oa raktreset 4251 anezho, hervez ar gelaouenn gristen La Croix. E Konk-Kerne, e breserezh Tri Martolod, ez eus bet c’hoariet un darvoud all a-hed an dibenn-sizhun : eil gouel Apostazik. War ar programm, chañs ebet da welet ar Werc’hez met peadra d’ar fideled d’ober un arsav kalon.\nProgramm an oferenn veur :\nTaol divadeziñ stroll ha laouen, enepkloerel-arzel-feminist-punk. (…) Minmalañ a raimp ar skeudennoù hag an testennoù sakr, treuzfurmiñ a raimp ar vreserezh e iliz-veur ar punk hag ar sorserezh.\nWar zigarez fentigellat ha goapaat ez eo ur stourm a-enep da wask ar relijion. “Ar gouel kentañ a oa bet e Tremargad dek vloaz zo” a zispleg Lou, unan eus an aozourezed. “Gant ur strollad mignon·ez·ed hor boa bet c’hoant da aozañ ur gouel punk ha feminist war un dro evit stourm a-enep d’an Iliz, abalamour d’ar pezh a c’hoarveze tro-dro d’ar brezel en Iraq hag ar c’houlzad “Not in my name”. Ur spont eo gwelet pilpouserezh ha skizofreniezh an Iliz a-fet sekselezh.\n60 lizher goulenn divadeziñ a oa bet kaset da eskopti Treger e 2009 hag an Eskob en doa embannet nebeut goude e oa chalet gant kresk an niver a c’houlennoù divadeziñ zoken.\nGant an holl droukskouerioù a vez klevet anv anezho er mare-mañ hon eus bet c’hoant da aozañ an darvoud-se en-dro. Ur gouel kengred eo ivez, gant merc’hed Arc’hantina a zo bet nac’het outo ar gwir da ziforc’hañ. N’eo ket ur gouel a-enep d’an dud na d’ar feizidi emezi c’hoazh, met a-enep d’an Iliz e-giz sistem politikel.”\nE-touez an divadezidi, tud difeiz, bet badezet hep o asant pa oant bugel, pe fideled ha fidelezed skoet gant anjustis an Iliz ha prest da zinac’hañ o feiz.\nFilm diwezhañ François Ozon, “Grâce à Dieu”, a laka ar gaoz war an anjustis-se just a-walc’h hag an “Afer Barbarin”. E-pad tregont vloaz he deus tavet an Iliz war torfedoù an Tad Preynat e Lyon p’en doa eñ anzavet bezañ abuzet degadoù a vugale. Titl ar film a zo tennet eus prezegenn ar C’hardinal Barbarin e 2016 hag e frazenn deuet da vezañ brudet : “An darn vrasañ eus ar fedoù, gras da Zoue, a zo re gozh evit bezañ barnet”.\nSkouerius eo eus emzalc’h an Iliz war an holl aferioù-se, a glever komz diwar o fenn muioc’h-mui. Tamm-ha-tamm e sav an dud a-enep da “lezenn an tav” hag a-enep d’ar pennoù-bras a zo o fal gwareziñ an ensavadur kousto pe gousto. A-drugarez da stourm ar gevredigezh “La parole libérée“, da skouer, a zo bet krouet tro-dro d’an afer Barbarin, o deus kredet reuzidi* an Tad Preynat en em vodañ ha dougen klemm asambles.\nTerriñ al liamm gant ar relijion\nGael a zo bet badezet hep e asant e-giz miliadoù a vugale pa oa bihan. E 2005 en deus divizet bezañ divadezet, pa oa tregont vloaz.\n“Ne felle ket din bezañ kontet ken e-touez ar gatoliked. A-viskoazh on bet a-enep krenn mennozhioù kilstourm ha lazhfrankiz ar relijionoù dre-vras war sujedoù a-bouez. Steuñvoù ar genel* en arvar, diaesterioù da zoujañ d’ar gwir da ziforc’hañ abalamour da vezeien ha da strolladoù stourmerien gatolik, ar gwir da lakaat fin d’ar vuhez nac’het, an heñvelrevidi moustret, an niver spontus a veleien maboriat*, plas ar relijion en ospitalioù, hor c’hevredigezh revelour gant levezon an Iliz, pe c’hoazh spesadouriezh ar relijionoù… Kement a abegoù a ziskouez eo mallus-bras stourm a-enepto.\nFamilh ma mamm he deus gouzañvet kalz diwar pouez ar relijion a oa kreñv-tre el lec’h ma veve. An divadeziñ a oa ivez un doare da derriñ ul liamm graet hep ma asant ha diyac’h penn-da-benn. Lik hag enepkloerel on. Doujañs am eus ouzh kredennoù pep hini met a-enep da levezon ha perzh an Iliz er vuhez foran emaon.”\nEvit Ewan avat eo disheñvel an traoù :\n“Ne’m eus ket graet an divadeziñ, ha n’emaon ket e soñj en ober evit poent. N’eo ket talvoudus evidon. Me eo am boa divizet bezañ badezet pa oan 8 pe 9 vloaz, evit plijout da’m mamm-gozh dreist-holl, evit ar profoù, ha peogwir em boa ranket kuitaat ar skol bublik evit mont d’ar skol brevez (ne oa nemet div skol er vourc’h).\nUn istor a zoujañs eo ivez evit ma faeron ha ma maeronez rak terriñ a rafe al liamm a zo etrezomp, ha pa ne gredfen ket e Doue.”\nUn arouez hepken hervez tud zo, un arouez kreñv evit lod all\nMa tigresk splann an niver a vadeziantoù bep bloaz (s.o sifroù an Iliz Katolik) eo diaes c’hoazh gouzout pet goulenn divadeziñ a zo rak ar sifroù-se ne vezont ket brudet. En ur pennad e Le Monde e 2008 e oa bet embannet e vefe tro-dro da 1000 den bep bloaz o c’houlenn bezañ diverket eus marilhoù an Iliz. Gant kresk an niver a aferioù maboriat ha droukskouerioù a bep seurt e kresk ivez ar sifroù-se hep mar ebet. Peadra da nec’hiñ ar Vatikan ha da lakaat skoilhoù ouzh ar re o dije c’hoant dinac’hañ o badeziant.\nUn arouez kreñv e oa evit Gael, met n’eo ket deuet a-benn aes. “Hervez an deologiezh, ne c’hell ket ar vadeziant bezañ diverket. Diaesterioù o deus bet tud zo, me en o zouez, evit kaout ur brouenn eus o divadeziant, ha nac’hañ a ra an ensavioù relijiel kelaouiñ war ar sujed. Sklaer eo ez eo ouzhpenn un arouez evito.”\nWar e vlog e tispleg Gael penaos en doa ranket mont betek kas tri lizher d’e berson ha d’e Eskopti hag unan all d’ar CNIL/KBSF (kengor broadel ar stlenneg hag ar frankizoù). Pemp miz evit resev ar baperenn ken gortozet, gant ar meneg “Badeziant dianzavet”. Tud all, da skouer, a zo bet nac’het outo ar gwir da zivadeziñ dre ma ne oa ket bet skrivet o lizher gant an dorn… Ha diaes e vefe lakaet an Iliz gant e fideled o redek kuit ?\nReuzidi : victime\nSteuñvoù ar genel : planning familial\nMaboriat : pédophile\nEvit mont pelloc’h ganti :\nKrouerien lizhiri enlinenn evit divadeziñ aes : Debaptisator, pe Apostasie pour tous.\nL’apostasie est une fête, VICE\n« Ça me fait plaisir de faire chier l’Église » : ces catholiques se sont fait débaptiser, SLATE\n« Je ne veux plus avoir affaire à eux » : ils se font débaptiser après le scandale Barbarin, L’OBS\nJe me suis fait débaptiser (et c’es bien plus compliqué que prévu), KONBINI\n« Religieuses abusées, l’autre scandale de l’Eglise », sevenet gant Marie-Pierre Raimbault hag Eric Quintin\nKevredigezh / Sokialapostazik, divadeziañ, iliz katolik, relijion\nPrevious Previous post: An HSM (PMA) evit an holl, ur skod politikel evit gwirioù ar merc’hed\nNext Next post: Ar radio niverel douarel, dazont ar radio ?


Search for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Éamon Ó Cuív) (KildareStreet.com)\nResults 1-20 of 840,818 for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Éamon Ó Cuív)\nSubscribe to an email alert for "section:" . (isset($hansardmajors[$1]["title"]) ? $hansardmajors[$z]["title"] : "$z") OR "section:" . (isset($hansardmajors[$1]["title"]) ? $hansardmajors[$z]["title"] : "$z") (speaker:Máiría Cahill OR speaker:Éamon Ó Cuív)


Demat deoc'h, Lañset eo raktres Filmoù-chakod #3 ! Evit kregiñ barzh, deoc'h c'hwi da zibab tem ar bloaz-mañ : 6veidi skolaj Diwan Kemper ha 6veidi divyezhek Skolaj JM Le Bris e Douarnenez o deus ijinet 4 zem. Ne chomo nemet UNAN :...\nFabrice Le Henanff er skolaj\nAu sommet de l'horreur bureaucratique : la conférence qui a organisé l'holocauste.... Dec'h 'oa deuet er skolaj Fabrice Le Henanff evit kinnig d'ar skolajidi 3de klas al levr savet gantañ. E miz Even 'oa bet embannet "Wannsee", bannoù-trest...\nKROSS AR C’HORN BRO E PLONEOUR D'AR MERC'HER 14 A VIZ DU 2018\n15 skolajiad o doa kemeret perzh ar bloaz-mañ da Kross ar c’horn bro. Ha deuet eo brav ganto ! Tapet ar vedalenn arc’hant gant Erell Toquer evit he eil plas. Ar re yaouankañ 6veidi ha 5veidi a rede dre skipailhoù paotred ha merc’hed...\nDISOC'HOÙ REDADEGOÙ AN 19 A VIZ HERE 2018\nGourc'hemennoù da : - Redadeg 1 : Marion Partant (3de), Aziliz Silvani (eil), Zélie Toquer (1añ) ; - Redadeg 2 : Loeïz Bernard (3de), Lusian Roumier (eil), Solen Ansquer (1añ) ; - Redadeg 3 : Liza Vannier--Georgeault (3de), Lou-Ann...


c'hwitañ - Wikeriadur\n(Adkaset eus c'hwitet)\nc'hwitañ (war) /Distagadur ?/\nc'hwitañ war un dra, war un den\nTeir gwech e oa c'hwitet an dantist war ma dant. — (Jules Gros, Le trésor du breton parlé Deuxième Partie, 1970, p. 83.)\nPa 'neus c'hwitet war merh ar mêr. — (Jules Gros, Le trésor du breton parlé Deuxième Partie, 1970, p. 83.)\nHomañ n'he-deus c'hwitet war bred ebed. — (Jules Gros, Le trésor du breton parlé Deuxième Partie, 1970, p. 83.)\nHomañ n'he-deus ket c'hwitet war bred ebed. — (Jules Gros, Le trésor du breton parlé Troisième Partie, 1974, p. 191.)\ngalleg : échouer (fr) , râter (fr) , manquer (fr)\nAdtapet diwar « https://br.wiktionary.org/w/index.php?title=c%27hwitañ&oldid=227517 »\nKemmoù diwezhañ degaset d'ar bajenn-mañ d'an 22 Kzu 2016, da 10:11.


Cléire - Wikipedia\nOileán Chléire in Éirinn\nCléire (Cléire pe Oileán Chléire en iwerzhoneg, Clear Island pe Cape Clear Island e saozneg) zo un enezenn war aod mervent Iwerzhon, e kontelezh Korkig.\nEn em astenn a ra war 3 km hed hag 1,5 km led, ha 125 den a oa o chom enni e 2006. Er Gaeltacht emañ an enezenn hag iwerzhoneg a vez komzet gant an darn vrasañ eus an annezidi. Ouzhpenn 1 000 a dud a oa o chom en enez a-raok an Naonegezh Vras.\nBigi a ya diouzh porzhioù An Scoil ha Dún na Séad (Baltimore), war an douar-bras, betek an enezenn.\nBrudet eo Cléire dre m’eo enni e oa bet ganet sant Ciarán, ha dre ma ro bod d’un niver bras a evned-mor (ereved du hag ereved beg hir, morvrini ha sataniged). Rinkined, delfined ha reuniged a gaver er mor tro-dro.\nLec’hienn ofisiel Cléire\nColáiste Phobal Chléire\nCape Clear Island - Europe for visitors\nAdtapet diwar « https://br.wikipedia.org/w/index.php?title=Cléire&oldid=1912589 »\nInizi kontelezh Corcaigh\nKemmoù diwezhañ degaset d'ar bajenn-mañ d'an 7 Her 2021, da 16:28.


800 m2 a ya da ober al lec’h da weladenniñ, e-barzh sanailhoù holen kozh hag a oa bet azasaet ouzh ar mekanikerezh industriel en XIXvet kantved, ur burerez-holen estlammus ennañ. Mont a ra ar sanailhoù-se d’ober, evit glad paludoù Gwenrann, ur skrin hag a glot penn-da-benn gant ar palioù a zo gant ur mirdi dastumadoù tematek a-fet skiant, sevenadur ha talvoudekaat. Ober a reer anaoudegezh gant ar pep pennañ eus ar paludoù-holen, penaos ez eont en-dro, ar pazennoù bras en o istor adalek an deroù betek fin an XXvet kantved.\nKendivizout a ra an traezoù arouezius eus ar paludoù hag an dastum holen e Gwenrann, hag a c’hall bezañ bras-mat a-wechoù, gant an teulioù, ar stignadoù liesvedia hag ar c’hoarioù etreoberiat. Diskouez a reer sevenadur ar baluderien hag an dud all eus ur gevredigezh troet war-zu ar paludoù-holen dre an dilhad gouel hag an dilhad labour, an arrebeuri hengounel ha traezoù ar pemdez. A-geñver d’an dastumadegoù-se ez eus bet lakaet oberennoù gant al livourien a daolenne Breizh en XIXvet hag en XXvet kantved hag eñvorennoù evit ar pratikoù a zeue da gouronkañ er mor. Adskoulmañ a ra ar mirdi gant e wrizioù en XIXvet kantved : e Bourc’h-Baz e oa bet krouet unan eus ar pemp mirdi tudouriezh kentañ a oa bet savet e Frañs er mare-se.


Pajenn:Pompery - Quelennou var labour pe gonnidegues an douar, 1851.djvu/180 - Wikimammenn\nPajenn:Pompery - Quelennou var labour pe gonnidegues an douar, 1851.djvu/180\navoalc’h loënnet eguissé zo en doaré nem larda buan ha dimizus ; mes tamal a reer dezhô ez int fal dal labour ; eun dra dieaz a véfé domni ; abalamour a c’houlennomp labour gât an eugennet barz hô rei dar c’higuer ; mes an tamal-zé é reer ré abred matrézé ; an anaoudegues doc’h an dra-zé ned eoquet gred avoalc’h c’hoas ; ar greden-zé ned eoquet bet roed da vir dré gouiégues, ac ellomp credi ez eo eur gaou, rac an terer anter-gouen hon eus er vreiz, zo crê ha nerzus dreist-ol.\nEvit lavarout a ber comzou ar pez a zo bet discoëzet kent, é gav din eller credi evit guir : 1° an tiec dister, pa né deus nac arc’han na boët, é vezo fur en oc’h derc’hel é ouen, evit é guellead é-unan, dré gresqui ada bevanz ha mirout ar guella loënnet da ouenna ; 2° goal chançus eo clasq guellaat hor ouen-ni dre tirvi divroet, quemmeret eb squiant ; 3° red eo gouzoud ober ar c’hemmesq-zé gât eves, squiant ha kendalc’h, en oc’h divoal ober en eur c’hiz brel, ispicial diguemmérout peb eil tro, evit guellad ar ouen, meur a loën disenvel an neil doc’h éguilé. Ar c’hemmesq gât ar ouen durham vizé ar buâna tu da vellad hon ini ; mes neus nemet ar c’hiz guellad ar ouen gâti e-unan ac al beza digueméret gât an darn vrassa deus ar gonnideien douar ; ober a re gostatoc’h ar guellidigues, mes talvloudus ha dimizus eo. Goassa zo, hor\nAdtapet diwar « https://br.wikisource.org/w/index.php?title=Pajenn:Pompery_-_Quelennou_var_labour_pe_gonnidegues_an_douar,_1851.djvu/180&oldid=141388 »


Pajenn:Milin - Gwechall-goz e oa.djvu/56 - Wikimammenn\nPajenn:Milin - Gwechall-goz e oa.djvu/56\nHa heman ha mont ha lavaret neuze :\n— Hastit affo, kemerit an dud hoc’h eus ezomm da gaout evit ho lestr, ha neuze, mar kirit va lezel-me, me a renko anezo evel ma ’z eo red.\n— Grit evit ar gwella, eme vab ar pesketaer. Va eil e viot, ha dre-ze e rankomp beza dare da vont kuit ar c’henta ar gwella, pa vezo bet ama ar roue hag e verc’h.\n— N’ho pezet aon ebet, eme ar martolod koz ; gouzout a ran ervad kement a zo red da ober. Ha petra bennak ma ’z eo koz ho lestr ha nevez-flamm re an daou all-ze, ar re-ze, ma na geront diwall, a vezo tud kollet ha torret o listri d’ezo war ar c’herreg ; n’eus ganto nemet martoloded yaouank, kalz re arc’hant a vez roet d’ezo. Diskenn bemdez en douar a ra an darnvuia anezo ; ni avad a zo gwell d’eomp chom el lestr hag, ouc’hpenn, petra rafemp-ni en douar ? N’hon eus gwenneg.\nNe voe ket pell m’en em gavas ar roue hag e verc’h er porz-mor. Ar brinsez yaouank a deuas da lestr mab ar pesketaer, hag, hep gouzout d’ezan, a lakaas eur c’hi bihan he doa dindan e benn-wele, hag en eur vont kuit goude, e lavaras d’ezan kaout sonj enni, ha kenavezo an distro.\nDioc’htu ma voe deut en douar ar brinsez, e voe disheoriet, dispaket ar goueliou, hag ez eas al lestr evel eur pesk war an dour.\n— N’eo ket a-walc’h mont, eme ar martolod koz. Da belec’h ez eomp ? a c’houlenn oc’h mab ar pesketaer.\n— Choui, eme heman, hoc’h eus foetet broiou e-leiz, a dle gouzout gwelloc’h egedon-me e pe vro eo ar gwella d’eomp mont, evit kaout eun dra gaer bennak.\nAdtapet diwar « https://br.wikisource.org/w/index.php?title=Pajenn:Milin_-_Gwechall-goz_e_oa.djvu/56&oldid=136694 »


Journal de Renaud Camus, vendredi 26 février 2021\ncréée le vendredi 26 février 2021, 12 h 27\nmodifiée le vendredi 26 février 2021, 12 h 30Plieux, vendredi 26 février 2021, onze heures vingt, le matin. Depuis que le nouveau Du sens — et sans doute ne reviendrai-je pas là-dessus — ne s’appelle ~~~~~ Du sens (~~~ ~~~~~ ~~~~ ~~~ ~~~~~~~~ Répertoire ~~~ ~~’~~~~~~~~ ~~~~~ Répertoire, ~~~~~ a été promu ~~~ ~~~~~ ~~~ Dictionnaire…), ~~~ ~~~~~~ ~~~~~ ~~~~ ~~~~~~~ ~~~~ ~~~~~~~~~ ~~~~~~~~~~~~ ~~~~ ~~~ ~~~~~~ ~~ ~~~~~~~ ~~~ ~~~~~~~~ ~~~~~~ ; ~~~, ~~~~ ~~~~~ ~~~ ~~~~~~~~~~~~, ~~~~ la direction de ~~~~ ~~~~~~~. ~~~ ~~~~~~ ~~~~ ~~~~~~~~~~ ~~~~~ ~~~~~~ : ~~~ remplacisme global. ~~~ ~~~~~ ~~~~~~~, ~~~~ ~~~~~, ~~~~~~~ ~~~~~ ~~~~~~ ~~’~~~~~~~~~~ ~~~~~~ ~~’~~~~~~~~. ~~’~~~~~~ ~~’~~~~~ ~~~~ ~~~~~~~~~~~~ ~~~~~~~ par cette perspective ; ~~~~~ ~~~~~ ~~~~~ ~~’~~ ~~~~~~-~~~ ~~~~~ ~~~ ~~~~~~. ~~~ ~~~~~~~-~~~~~~ ~~~~ ~~~ ~~~~~~~~~ ~~~~~ ~~~ ~~~~~ ~~~ ~~~~~ ~~’~~~~~~~~~~~ ~~~~ ~~~~~~-~~~ : La Dépossession (~~~~~~ La ~~~~~~~~~~~~~ ~~~ monde). Il me ~~~~~~~ ~~~’~~~ ~~~~~~ ~~~~~~ ~~ ~~’~~~~~~~~, ~~~ ~~~~~~~~~ ~~~~~ ~~ ~~’~~~~, ~~~~~. ~~~~ ~~~~~~~ ~~~~ ~~~’~~~ ~~~ ~~~~~~~~~ ~~~ ~~~ ~~~~~~~~~~~ ~~~~~~, ~~~ ~~~~~~~~, ~~~ ~~~~~~~~~~, ~~~ la machination, pour ~~~ ~~~~~~~~~~~ ~~~~ ~~~ ~~~~~~~~~~~ ~~~~~~~~~. ~~~ ~~~~~~ ~~~ ~~~~~ ~~~ ~~~~~ ~~~ ~~~~~~ ~~~~ ~~~ ~~~~~~~~~~~~ ~~~ ~~~~~ ~~~~~~~~~~~~~ ~~~~~~~~~~~ ~~~ ~~~~~~~ ~~~~~~~~~~~~~ ~~~ ~~~~~~~~ ~~~ parc humain est ~~~ ~~~~~~~~~~~~~ ~~~ ~~’~~~~~~~, ~~~ ~~’~~~~~~ ~~~ ~~’~~~~~~~~~, ~~~~~~~~~~ ~~~ ~~~~-~~~~~ ~~~~~~ ~~~~~ ~~~~ ~~~~ ~~~~~~~~~~~ ~~~ l’hébétude.\nLe ~~~~~~ ~~~~~~ ~~~~~~ ~~~~~. ~~’~~~ ~~’~~ ~~~~~~~~~ ~~~ ~~~~~~~~~ c’est l’excès de ~~~~~~~~~~~ ~~~~ ~~~~~~~~~~~, ~~~ ~~~~~~~~~~~~~ ~~~~ ~~~~~~. ~~~ ~~~~~~~~~~ ~~~~ ~~~ ~~~~~ ~~~~ ~~~~~~ ~~~ Vaisseaux brûlés, ~~~ ~~~~~ ; ~~~~~ ~~~~~~ ~~~~~-~~~ ~~~~~ ~~~~~~~~~~~~~~, ~~~~ ~~~ ~~~~~ de parti délibéré, ~~~~~ ~~~~~~ ~~~~~~~ ~~~ ~~~ ~~~~~ : au contraire, ~~~~~~~-~~~ — ~~~ ~~~~ ~~~~~~~ ~~~~~, ~~~~~ ~~~ ~~’~~~ ~~~ ~~~~~~~ ~~~~~~, ~~~~ ~~~~~~ ~~~~~~~~~~ ~~~ ~~~~~~~~ ~~’~~~~~~~~, ~~~ carrefour de carrefours, ~~~~ ~~~ ~~~~~~~~ ~~~~~~~ ~~~ ~~~~~~~~~~~~~~~ ~~~ ~~~ ~~~~~~~, ~~~, ~~ ~~~~~ ~~~ ~~~~~~, ~~~ ~~~ ~~~~~~~. ~~~~~ ~~~~ ~~~~~~ ~~~~ ~~~~~~~~~~ ~~~~ ~~~~~ ~~~~ ~~’~~~ ~~’~~~~~~~~ pas l’espérance d’être ~~~ ~~~~ ~~~~~~~~. ~~~ ~~~~~ ~~~~~ ~~~ ~~~~~~~~~~~ ~~~ ~~~~~~~~, ~~~ ~~~~~~~~~~, l’écraser ~~~ ~~~~ ~~~~ ~~~ ~~~~~~~, ~~~~~ ~~~ ~~~ ~~~~~~~~ ~~~~~ ~~~~~~~~~~~~~~~~~ ~~ ~~~ ~~~~~~~~~~~~ plus ou moins ~~~~~~~~~, ~~~~~ ~~’~~~~~~~~~~~~~~ ~~ ~~~~ ~~~~~ ~~~~~~~~~~~ ~~~ sens.\nPour ~~’~~~~~~~~ ~~’~~~ ~~~~~ ~~ ~~~~~, ~~’~~~~~~ ~~~ ~~~ “~~~~~ ~~~ ~~~~~” ~~~~~~~~~~~~~~. ~~~ ~~~~~~~~~ ~~~~~~~ ~~~~~~~~~ ~~’~~~~~~~~~ ~~’~~~~~~~~ “1882” ; mais c’est ~~~~~~~~~ ~~~~~~~~~, ~~~~~. ~~~~~~~~ ~~~~ ~~~~~ ~~ ~~’~~~~~~~~~ ~~~~~~~~~~. ~~~ ~~ ~~~~~~~~~ ~~’~~~~~~ ~~~~~~~ ~~~ ~~~~~~~~ ~~~ ~~~~~~~, ~~~ ~~~ ~~~~~~~~ ~~~~~ ~~~ ~~~~~~~ ~~~ ~~~~~~. ~~~~~~ lui répond. Mon ~~~~~ ~~~~~~ ~~~~~~~ ~~~~ ~~~~~~, ~~’~~~~~~~~. ~~~~~~~~~~ ~~~~~~~~~ “~~~ ~~~~ ~~~ ~~~~~~~~~~” (~~~ ~~~~~ !). ~~~~.\nvoir l’entrée du vendredi 26 février 2021 et ses 2 images dans Le Jour ni l’Heure


D'ar Gwener 8 a viz Gourhelen\nHo pediñ a ra ar gevredigezh Kerlenn Sten Kidna d'hec'h emgav sonerezh ag an hañv, evel bep blez, e bourc'h Pleuwigner. Neuze, skrivit an deiziad-mañ en ho kalander : d'ar Gwener 8 a viz Gourhelen adalek 8e30 d'an noz e vo.\nÈl bep blez e vo lusket ar valeadenn-mañ get an animatourez Catherine Pasco, sikouret gant tud a youl vat arall. Kanet 'vo, c'hoarzhet 'vo ! Un droiadig hent e gwirionez met atav get ur bochad traoù kaer ha dic'hortoz da gavout. An emgav a vo dirak ar vediaoueg, hag ambrouget e veoc'h dre ruioù hag ivarzhoù (lod anezhe dianav mem da veur a bleuwignerad) war-zu obererezhioù disheñvel. Bout e 'vo sonerion, konterion ha kanerion doc'h ho kortoz evit un nozvezh plijus, e galleg hag e brezhoneg.\nDigor eo da razh an dud evit netra, dait niverus da gemer plijadur !